Perang Dunia Kedua – Serangan Payung Terjun Terbesar Dalam Sejarah

Kisah Operasi Market Garden ini diabadikan di dalam
sebuah filem British terkenal iaitu A Bridge Too Far lakonan Anthony
Hopkins dan Sean Connery. Ia memberi gambaran penuh pahit getir tentera payung
terjun British di Arnhem.

Pengenalan
sebelum Market Garden

Kekalahan tentera Jerman di Normandy dan kemusnahan tentera Jerman di “Falaise Pocket” serta kejatuhan bandar Paris membuatkan tentera Jerman meyakini bahawa cara terbaik untuk mengelakkan sistem pertahanan mereka terus runtuh adalah dengan berundur.

Tentera Jerman kini sedikit-demi sedikit berundur keluar dari Perancis. Tidak lama kemudian, seluruh Belgium berjaya ditawan semula oleh pihak Berikat. Tentera Jerman akhirnya berjaya mendapat kawasan pertahanan yang selesa di sekitar Belanda dan sempadan Perancis-Jerman.

Tentera Berikat
kini
disusun dengan lebih teratur.
General Dwight D. Eisenhower menggalas tugas sebagai komander keseluruhan tentera Berikat di Eropah.
Dibawah beliau terdapat 3 jenis “army group”,

– 21st
Army Group, pimpinan Field Marshal Bernard Montgomery.

–
2nd British Army, pimpinan Lt General Sir Miles Dempsey.

–
1st Canadian Army, pimpinan Lt General Harry Crerar.

– 12th
Army Group, pimpinan Lt General Omar Bradley.

–
1st US Army, Lt. General Courtney Hodges.

–
3rd US Army, Lt. General George S. Patton.

– 6th
Army Group, pimpinan Lt. General Jacob L. Devers.

–
7th US Army, Lt. General Alexander Patch.

–
1st French Army, General Jean de Tassigny.

Dalam pada itu, Adolf Hitler mengambil peluang
diatas beberapa kesilapan tentera Berikat seperti kelewatan tentera Berikat
menawan Pelabuhan Antwerp serta masalah logistik mereka dengan merangka
strategi pertahanan yang baru.

Organisasi tentera Jerman mula kembali tersusun
selepas ‘bencana’ yang menimpa mereka di Normandy. Pada 9 September 1944,
Hitler memanggil semula komander veteran, Generalfeldmarschall Gerd von
Rundstedt untuk menggalas semula tugas sebagai komander keseluruhan medan Barat
(Oberbefehlshaber West, OB West) selepas dipecat Hitler pada 2 Julai
lalu. Keadaan tentera Jerman di barat sangat kucar kacir. Mereka kehilangan
hampir semua kekuatan organisasi tentera seperti 7th Army, Panzer
Group West, dan 15th Army.

Rundstedt menggalas tugas utama untuk menghalang
kemaraan tentera Berikat di barat Eropah. Walaupun usia sudah lanjut, Rundstedt
mempunyai kepakaran dalam menyusun pegawai staff dan anggota tentera
dibawahnya. Beliau menyusun OB West kepada 3 jenis “army group”:

– Army Group B, pimpinan Field Marshal Walter Model.
(mengawal Belgium-Belanda)

– 15th Army, pimpinan
General Gustav-Adolf von Zangen.

– 1st SS Panzer Corps,
pimpinan SS-Colonel-General Sepp Dietrich. (dalam latihan)

– 2nd SS Panzer Corps,
pimpinan SS-General Wilhelm Bittrich.

– Army Group H, pimpinan Colonel-General Kurt
Student. (mengawal utara Belanda)

– 1st Parachute Army,
Colonel-General Kurt Student.

– 25th Army, (dalam
perancangan)

– Army Group G, pimpinan Colonel-General Johannes
Blaskowitz. (France-Germany)

– 1st Army, General Otto
von Knobelsdorff.

– 19th Army, General
Friedrich Wiese.

Secara kasarnya, tentera Jerman di Barat kekurangan tentera dan senjata untuk mengekang kemaraan tentera Berikat. Mujur, sistem pertahanan di sempadan Perancis-Jerman serta kepintaran panglima Jerman dan masalah logistik tentera Berikat menyelamatkan tentera Jerman daripada berkubur.

Masalah
Logistik

Eisenhower kini resah dengan kepantasan tentera
Jerman berundur. Walaupun tenteranya berjaya memerangkap beribu-beribu tentera
Jerman ketika “Falaise Pocket”, tetapi tentera Jerman berjaya berundur dengan
tersusun kerana mereka dipimpin oleh “Master of Defence” Walter Model.

Masalah logistik tentera Berikat berpunca daripada
kegagalan mereka untuk menawan Pelabuhan Antwerp dengan cepat dan juga strategi
Eisenhower yang menggunakan “broad-front strategy”. Strategi ini digunakan
dengan menempatkan tentera yang banyak di sepanjang garisan panjang
bertentangan dengan musuh.

Hal ini menyebabkan Eisenhower terpaksa
membahagi-bahagikan supply dan bekalan kepada ketiga-tiga “army group” yang
kini kekurangan sumber untuk mara ke hadapan.

Pelan
Montgomery

21st Army Group pimpinan Field Marshal
Bernard Montgomery diletakkan di bahagian sempadan Belanda dan Belgium. Ini
menjadikan kedudukan mereka sangat sesuai untuk menyerang Jerman dari utara
seterusnya membelok ke timur menuju ke Ruhr (kawasan industri Jerman) dan terus
ke Berlin.

Masalahnya sekarang, Montgomery terpaksa berkongsi
supply dan bekalan dengan 12th Army Group (Bradley) dan 6th
Army Group (Denvers). Montgomery mempunyai pelan yang cukup “berseni” untuk
menamatkan perang dengan lebih awal. Nama pelan ini ialah “Operasi Market
Garden”.

Pada awal September, Montgomery menulis surat kepada Eisenhower dan memberitahu mengenai rancangan beliau untuk menggunakan serangan payung terjun besar-besaran ke atas beberapa kawasan penting di sekitar Belgium dan Belanda seterusnya, membuka jalan terus ke Berlin.

Eisenhower enggan memberikan lampu hijau untuk
serangan ini. Montgomery yang berang, terus terbang ke pejabat Eisenhower pada
10 September supaya beliau menarik balik keputusan tersebut. Dikoyaknya surat
yang dibalas Eisenhower kepada Montgomery dan menegaskan bahawa tenteranya
memerlukan supply yang lebih daripada Bradley dan Denvers.

Mengamuk Montgomery di dalam pejabat Eisenhower.
Eisenhower tenang menjawab:

“Kamu mahu saya beri semua bekalan kepada kamu untuk mara terus ke Berlin yang jauhnya 500 batu dari sini? Monty, kau gila!”

Sungguhpun begitu, Eisenhower bersetuju untuk
melebihkan supply kepada Montgomery berbanding Bradley dan Denvers. Sebanyak
1,000 tan bekalan sehari akan diberikan kepada beliau.

Dengan bekalan yang diberikan, Montgomery tetap
merangka pelan untuk “Operasi Market Garden”. Operasi ini terbahagi kepada dua:

Operasi Market: Serangan payung terjun besar-besaran ke atas beberapa target di sekitar Belanda seperti Eindhoven, Best, Son, Nijmegen, Oosterbeek dan Arnhem. Tentera payung terjun ini ditugaskan untuk menawan semua jambatan di sekitar bandar ini.

Operasi Garden:
Serangan kereta kebal British keatas kesemua bandar yang ditawan oleh tentera
payung terjun dalam Operasi Market.

Montgomery diberikan sebuah kor payung terjun dan sebuah kor kereta kebal untuk melaksanakan Operasi ini:

– 1st British Airborne
Corps, pimpinan Lt. General Fredrick Browning.

– 1st Airborne Division,
Maj. Gen. Roy Urquhart. (Arnhem)

– 82nd Airborne
Division, Brig. Gen James Gavin. (Nijmegen)

– 101st Airborne
Division, Maj. Gen. Maxwell Taylor. (Eindhoven)

– Polish Parachute Brigade, Brig.
Gen. Stanislaw Sosabowski. (simpanan)

– 30th Corps, Lt.
General Sir Brian Horrocks.

– Guards Armoured Division, Maj.
Gen. Alan Adair.

Hari
Pertama: British 1st Airborne Division

Pada 1.30 pm 17 September 1944, lebih 1500 pesawat
pihak Berikat dan 400 pesawat peluncur glider memulakan serangan payung terjun
di beberapa buah kawasan yang telah ditetapkan.

Pasukan daripada 1st Airborne Division
pimpinan Maj. Gen. Roy Urquhart mendarat di bahagian utara iaitu di sekitar
Arnhem. Mereka ditugaskan untuk menawan jambatan keretapi di Oosterbeek dan
jambatan di Arnhem. Pendaratan tersebut berjaya pada mulanya apabila pasukan
pertama mendarat dengan selamat. Masalah terjadi selepas mereka mendarat.

Pasukan ini ditentang hebat oleh beberapa tentera Jerman yang menyedari beribu-ribu tentera payung terjun yang turun dari langit. Disebabkan mereka mendarat terlalu dekat antara satu sama lain, ini memudahkan tentera Jerman untuk memberi fokus yang lebih kepada pasukan payung terjun ini dan menyerang mereka.

Masalah lain apabila, hanya anggota 1st
Parachute Brigade daripada 1st Airborne Division mengambil bahagian
dalam serangan ini kerana kapal terbang tidak mencukupi untuk menerbangkan
seluruh divisyen. Oleh itu, 2nd Parachute Brigade terpaksa menunggu
untuk membuat penerjunan yang seterusnya.

Masalah yang paling ketara apabila radio-set
division ini gagal berfungsi. Hal ini menyebabkan Urquhart tidak dapat
berkomunikasi dengan Markas Montgomery dan mengkoordinasi tenteranya di sana.
Maka, Urquhart tidak mampu untuk memberi bantuan tembakan artileri atau
serangan udara yang diperlukan.

Selepas pendaratan, Urquhart mengarahkan komander Batalion Kedua, Lt. Colonel John Frost dan anak buah seramai 750 anggota untuk terus menuju ke Arnhem dan menawan jambatan tersebut. Manakala beliau bersama-sama Batalion Pertama dan Ketiga akan menawan pekan Oosterbeek.

Dalam pada itu, komander Army Group B, Field Marshal
Walter Model berada di Oosterbeek, sebuah pekan di barat Arnhem. Tentera
British mendarat hanya beberapa kilometer sahaja dari tempat Model berada.
Beliau segera mengarahkan semua stafnya untuk beredar keluar daripada
Oosterbeek kerana menyangka tentera payung terjun British mahu menangkapnya.

Malang bagi tentera payung terjun British kerana
mereka sebenarnya mendarat di kawasan dimana pasukan kereta kebal Panzer sedang
“rehat dan rawat”. Pasukan 2nd SS-Panzer Corps pimpinan SS-General
Wilhelm Bittrich sedang berada di utara Arnhem. Model segera mengarahkan
Bittrich untuk menghantar pasukannya untuk bertempur dengan pasukan payung
terjun British ini.

Hari
Pertama: US 82nd Airborne Division dan 101st Airborne
Division

Di bahagian selatan Arnhem, pasukan payung terjun
Amerika 82nd Airborne Division pimpinan Brigadier Jim Gavin, berjaya
mendarat bersama-sama 7500 anggota di sekitar Nijmegen.

Gavin menghantar satu detasmen seramai 400 anggota
ke Nijmegen untuk menawan jambatan di sana. Tetapi malangnya, bandar tersebut
sudahpun di pertahankan oleh 3000 tentera dari 10th SS-Panzer
Division dari 2nd SS-Panzer Corps.

Di bahagian selatan Nijmegen, terletaknya pekan Eindhoven dimana pasukan payung terjun 101st Airborne Division pimpinan Maj. General Maxwell Taylor ditugaskan untuk menawan jambatan dan jalan penting disekitar sana.

Pasukan payung terjun Maxwell gagal untuk menawan
jambatan dan jalan di Son dan Best selepas tentera Jerman berjaya meletupkannya
sebelum mereka tiba. Hal ini akan melambatkan perjalanan pasukan kereta kebal
British 30th Corps kerana mereka perlu membaiki jambatan tersebut
terlebih dahulu.

Keadaan lebih parah apabila sebuah glider terhempas
dikawasan musuh dan berjaya ditawan oleh tentera Jerman. Kini, seluruh Operasi
Market Garden berjaya dibaca oleh musuh.

Hari
Kedua: Cuaca Buruk.

Pada 18 September 1944, cuaca buruk memburukkan lagi
keadaan. Komander 1st Airborne Corps iaitu Lt. General Fredrick
Browning menjanjikan serangan payung terjun kedua akan dilakukan pada jam 0600.
Tetapi disebabkan oleh angin kuat, serangan tidak dapat dilakukan.. Maka, semua
tentera payung terjun mula kehilangan bekalan yang dijanjikan.

Manakala di Arnhem, Lt. Colonel John Frost dari
Batalion Kedua yang kini ditambahi hampir 5,000 anggota berjaya menawan Arnhem.
Tetapi mereka kini berseorangan dan dikepung. Mereka berjaya membina sistem
pertahanan di pekeliling Arnhem dan menewaskan beberapa percubaan pasukan 2nd
SS-Panzer Corps untuk menawan semula bandar berkenaan.

Batalion Pertama dan Batalion Ketiga yang kini
berada di Oosterbeek cuba untuk menuju ke Arnhem tetapi berjaya dikekang oleh
tentera Jerman. Akhirnya, pada petang tersebut Batalion Keempat dari 1st
Parachute Brigade mendarat di barat Oosterbeek untuk memberi bantuan tambahan
kepada tentera payung terjun British yang sedang bertempur di Oosterbeek dan
Arnhem.

Di sekitar Nijmegen, 82nd Airborne Division
juga terpaksa berhempas pulas untuk mengekang serangan tentera Jerman. Pada jam
3.30pm, barulah beberapa pasukan tambahan di terbangkan bersama-sama artileri
kecil, jeep dan bahan bekalan.

Field Marshal Model mengarahkan pekan Nijmegen
dipertahankan kerana, daripada maklumat yang diterima, pekan ini merupakan
titik paling penting jika mahu menggagalkan seluruh Operasi Market Garden.

Dalam pada itu, Lt. General Horrocks dan kereta
kebal 30th Corps tiba di bandar Eindhoven dan bersatu dengan anggota-anggota
dari 101st Airborne Division yang menunggu kedatangan beliau.

Hari Ketiga: “Saya rasa kita dah terlajak satu jambatan”.

Pada 19 September 1944, pasukan payung terjun 1st Airborne Division yang ditugaskan untuk menawan jambatan di sekitar Oosterbeek dan Arnhem kini semakin tertekan. Pasukan 2nd SS-Panzer Corps pimpinan Bittrich kini membanjiri seluruh bandar Arnhem termasuklah sebuah kereta kebal Jerman, Panzerkampfwagen Tiger (B) atau King Tiger

Lt. Colonel Frost dan Batalion Keduanya kini menawan
10 buah rumah yang menghadap jambatan di Arnhem. Mereka dengan sabar mengekang
serangan Panzer Jerman sambil menunggu ketibaan kereta kebal British 30th
Corps.

Maj. General Urquhart serta Batalion Pertama dan
Ketiga di Oosterbeek membuat serangan terakhir untuk tiba di Arnhem untuk
bergabung dan menyelamatkan Frost dan anggotanya tetapi dihalang oleh elemen
kereta kebal dari 9th SS-Panzer Division.

Dalam ketika ini, Polish Parachute Brigade pimpinan
Maj. General Sosabowski yang sepatutnya tiba pada hari tersebut untuk
memberikan reinforcement masih lagi tidak sampai-sampai kerana cuaca
yang sangat buruk di England.

Sementara itu, kereta kebal 30th Corps berjaya membina jambatan di Eindhoven dan terus berkejar ke arah pekan Nijmegen. Di sana, mereka bergabung dengan tentera payung terjun dari 82nd Airborne Division pimpinan Gavin. Mereka segera melakukan serangan bertali-arus ke arah Nijmegen yang teguh dipertahankan oleh elemen dari 2nd SS-Panzer Corps.

Hari
Keempat: Pengharapan.

Pada 20 September 1944, Frost ditawan selepas
pertempuran sengit antara pasukan Panzer Jerman dan pasukan payung terjun
British di Arnhem. Batalion Kedua kini terpaksa berundur perlahan-lahan keluar
dari Arnhem dengan harapan dapat bersatu dengan Urquhart yang sedang bertahan
di Oosterbeek. Pasukan Polish Parachute Brigade masih lagi tidak kelihatan.

Di Nijmegen, Hirrocks dan kereta kebal 30th
Corps berjaya menawan sepenuhnya pekan tersebut. Hal ini memberi nafas baru
kepada Urquhart yang sedang tersepit di bahagian utara, bahawa mereka akan
diselamatkan tidak lama lagi. Tentera Jerman cuba untuk meletupkan jambatan di
Nijmegen tetapi gagal.

Namun, Hirrocks membuat satu kesilapan. Beliau tidak
menghantar terus elemen kereta kebalnya terus ke Arnhem untuk menyelamatkan
Urquhart. Sebaliknya, beliau mengambil perhatian terhadap pembersihan saki baki
tentera Jerman yang masih lagi berdegil tidak mahu menyerah kalah di Nijmegen.

Hari
Kelima: “God Save The King!”

Pada 21 September 1944, seluruh Arnhem kini berada
di tangan tentera Jerman. Batalion Kedua membuat transmisi terakhir mereka:

“Peluru sudah habis. Semoga Tuhan Peliharakan Raja!”

Seramai 1,984 anggota tentera British terbunuh di
Arnherm, 6,845 ditawan oleh tentera Jerman.

Pada ketika ini, Batalion Pertama, Kedua dan Ketiga
bertahan di tebing sungai antara Oosterbeek dan Arnhem. Kekuatan mereka pada
ketika ini hanya tinggal 3,500 orang daripada 10,000 anggota tentera.

Pada tengah hari, barulah kelibat Polish Parachute
Brigade pimpinan Sosabowski seramai 750 orang mendarat di seberang sungai
tempat Urquhart sedang bertahan.

Pada petang itu, selepas dihujani oleh tembakan
meriam dan artileri, pasukan kereta kebal 30th Corps pimpinan
Horrocks akhirnya tiba untuk memberi bantuan tembakan kepada Sasobowski dan
Urquhart berdekatan sungai.

Hari
Keenam & Ketujuh: Model menyerang balas.

Pada 22 September 1944, Field Marshal Model
mengarahkan beberapa elemen Panzer Jerman di sekitar Eindhoven untuk menyerang
kedudukan 101st Airborne Division di bandar Eindhoven. Dengan
harapan, serangan ini dapat memotong laluan supply pihak Berikat dari arah
belakang. Tentera payung terjun Amerika bertungkus lumus untuk menahan serangan
tentera Jerman tersebut.

Manakala di utara, pasukan payung terjun Urquhart
kini semakin tersepit kerana bekalan semakin habis. Bittrich dan 2nd
SS-Panzer Corps menyerang kedudukan tentera Berikat di sana dengan
dahsyat sekali. Urquhart kini hanya memiliki tidak lebih dari 2,000 orang
anggota yang tinggal.

Hari
Kelapan dan Kesembilan: Market Garden gagal.

Dalam pada itu, Montgomery mendapat gambaran penuh
situasi tentera beliau dalam Operasi Market Garden ini. Beliau mengakui bahawa
tidak ada cara lain selain daripada berundur.

Beberapa elemen kereta kebal 30th Corps
berjaya tiba di seberang sungai tempat dimana Urquhart dan Sosabowski sedang
perit menunggu bila mereka akan diselamatkan. Dalam kegelapan malam, Horrocks
mengarahkan seluruh tentera payung terjun yang tinggal untuk menyeberang sungai
tersebut, dimana beliau akan dinantikan oleh pasukan 30th Corps.

Selepas memastikan seluruh tentera payung terjun
menyeberangi sungai, Montgomery mengarahkan Operasi Market Garden dihentikan.

Pengajaran

Terdapat beberapa ralat dapat
dikenalpasti dalam operasi ini. Pertama sekali, tentera payung terjun merupakan
satu organisasi tentera ringan (light infantry). Mereka diterjunkan di
beberapa kawasan yang dikelilingi tentera kereta perisai seperti 2nd
SS-Panzer Corps. Tentera payung terjun TIDAK BOLEH digunakan untuk bertempur
dengan pasukan kereta perisai. Mereka sepatutnya digunakan untuk
mengucar-kacirkan pihak lawan. Montgomery memberikan keutamaan penuh kepada
pasukan payung terjun yang sepatutnya diberikan kepada pasukan kereta kebal 30th
Corps.

Kedua, pihak Berikat tidak mempunyai
kapal terbang yang cukup untuk menerbangkan kesemua 10,000 tentera payung
terjun mereka. Mereka terpaksa menerjunkan sedikit demi sedikit tentera payung
terjun mereka dan membuat beberapa kali pusingan sebelum dapat menerjunkan
semua sekali tentera para mereka. Bayangkan jika tentera payung terjun ini
mendarat di tempat yang sama berkali-kali, sudah tentu musuh sudah tahu
serangan mereka. Maka elemen kejutan sudah hilang.

Ketiga, pihak Berikat melakukan serangan
Operasi Market Garden ini dalam keadaan cuaca yang sangat buruk. Hujan lebat,
kabus dan angin kencang merosakkan konsistensi pasukan payung terjun ini untuk
mendarat. Hal ini akan mengakibatkan kematian mereka sebelum mereka sempat lagi
bertempur.

Keempat, pihak Berikat tidak mengendahkan
maklumat daripada bahagian perisikan di Belanda bahawa terdapat sebuah
organisasi besar di sekitar Arnhem tempat mereka mendarat. Hal ini terbukti
apabila seluruh markas Army Group B ditempatkan di sekitar bandar tersebut.

Kelima, tentera Jerman disitu dipimpin
oleh seorang panglima strategi pertahanan yang berkaliber iaitu Field Marshal
Walter Model. Digelar “Lion of Defence”, markas Model hanya terletak beberapa
kilometer sahaja daripada tempat tentera Berikat menyerang. Hal ini menyebabkan
Model mengkoordinasi strategi dengan mudah.

Banyak lagi kesalahan dan ralat pihak Berikat
seperti tentera payung terjun mendarat jauh dari Arnhem, masalah teknikal radio
gagal berfungsi, kelewatan pasukan 30th Corps dan juga keputusan
membersihkan saki-baki tentera Jerman di Nijmegen.

Operasi Market Garden merupakan suatu kegagalan bagi
pihak Berikat. Banyak supply dan logistik dihabiskan untuk operasi ini. Oleh
sebab itu, serangan keatas tanah Jerman terpaksa ditangguhkan sehingga 4 bulan.
Jika Eisenhower tidak memberikan Montgomery bekalan tersebut, mungkin Pihak
Berikat sudahpun tiba di Berlin.

Operasi Market Garden merupakan serangan payung
terjun paling besar dalam sejarah. Operasi ini dikatakan merupakan kekalahan
sulung buat Field Marshal Bernard Montgomery, panglima tentera British.
Kegagalan ini membolehkan Adolf Hitler melancarkan satu serangan kejutan
terakhir di medan barat yang dikenali sebagai Battle of the Bulge di
penghujung 1944.

Rujukan


The Simpson Nostradamus Akhir Zaman: Benarkah Meramal Masa Depan?

The Simpsons adalah sebuah siri animasi di Amerika yang dicipta oleh Matt Groening pada tahun 1989 untuk rangkaian Fox Broadcasting Company. The Simpsons, tahun ini telah memasuki musimnya yang ke-28, langsung menjadikan ia siri TV dan animasi terpanjang dalam sejarah televisyen.

Ia sebuah rancangan animasi berkonsep parodi, satira dan dark comedy, yang berkisar tentang politik serta isu-isu semasa di Amerika Syarikat.

The Simpsons mula mendapat perhatian netizen di Malaysia oleh kerana “kebolehannya” untuk meramal masa depan dengan tepat. Ketepatannya sungguh mengagumkan. Ramai yang mula berpendapat, The Simpsons bukan hanya animasi biasa.

Ada yang menjadikan mereka Nostradamus alaf baru.

Tak kurang juga yang menganggap mereka sebahagian ejen-ejen organisasi rahsia yang bakal menguasai dunia.

Jika melihat kepada persamaan dan perinciannya, boleh menegakkan bulu roma, mengeluarkan peluh jantan dan boleh mengakibatkan igauan dan racauan di waktu malam.

Tetapi benarkah ia semua ramalan?

Antara ramalan yang paling menggerunkan adalah seperti gambar di atas. Bagaimana persamaan yang saling tak tumpah dengan apa yang berlaku 15 tahun selepasnya. Admin cuba cari episod manakah ianya diambil. Nak tahu juga apakah ramalan-ramalan lainnya.

Apabila admin cari, ini merupakan kebenarannya;

Sebenarnya gambar yang didakwa sebagai episod pada tahun 2000 itu sebenarnya sebuah episod pada bulan Julai 2015, iaitu sebulan selepas Trump membuat pengumuman untuk bertanding pada bulan Jun 2015.

Trump umum bertanding 16 Jun 2015:

The Simpsons keluarkan parodi 7 Julai 2015:

Tetapi tidak dinafikan terdapat sebuah episod The Simpsons pada tahun 2000 yang mengatakan sesuatu tentang Presiden Trump. Episod 243 itu yang dinamakan ‘Bart to the Future’ menunjukkan Lisa Simpson sebagai Presiden Amerika Syarikat.

Salah satu dialog di dalam episod itu ialah:

Adakah ini ramalan awal bahawa Donald Trump akan bertanding pada tahun 2015 dan menang pada tahun 2016?

Malangnya tidak.

Donald J. Trump, pada tahun 2000 sebenarnya telah masuk bertanding untuk kerusi POTUS di bawah tiket Reform Party. Malangnya Trump yang ketika itu lebih dikenali dengan gossip-gosip perniagaan dan rumah tangganya hanya mendapat 15,000 undi.

Sasaran yang baik untuk dibuat parodi dan troll oleh sebuah animasi yang memang terkenal dengannya.

Ramalan seterusnya adalah berkaitan demografik undi mengikut kawasan di dalam The Simpsons yang HAMPIR SAMA dengan demografik undian pada pemilihan presiden 2016. Gambar ini pula datang dari episod The Simpsons, Mr Burns Endorses Romney yang ketika itu berkisar tentang pemilihan presiden 2012 diantara Obama dan Romney.

APA PUN, kata kuncinya tetap pada HAMPIR SAMA. Kerana ia adalah kunci untuk memahami mengapa ramalan Electoral Map ini hamper 100% tepat.

Jika dilihat dengan teliti, dalam Electoral Map the Simpsons, Wisconsin, Michigan dengan Ohio semua berwarna biru, walhal ketika pemilihan presiden 2016, semua kawasan ini berwarna merah kerana jatuh ke tangan Trump.

Ya saya pasti akan ada diantara pembaca yang kata walaupun sedikit tersasar, ianya tetap hampir 90% sama. Ini sebenarnya mudah dijelaskan.

Seperti di Malaysia, di Amerika Syarikat juga setiap parti mempunyai kawasan dominan masing-masing, kawasan-kawasan yang dianggap fixed deposit. Kawasan-kawasan ini setiap kali pemilihan presiden, tidak besar perubahan pola pengundiannya.

Ini lebih mudah kita fahami dengan persamaan seperti Kelantan sinonim dengan PAS, Pulau Pinang dengan DAP, Johor dengan UMNO. Mudah bukan untuk membuat unjuran di atas peta?

Dan akhir sekali adalah gambar yang menggemparkan netizen buat seketika. Iaitu gambar Presiden Amerika, Presiden Mesir dan Raja Saud memegang glob bercahaya bersama-sama.

Saya kira pasti ramai sudah sedar, pada saat ini bahawa episod The Simpsons kali ini juga bukan ramalan. Trump bermain glob bersama Raja Saud dan Presiden Mesir itu pada tanggal 22hb Mei 2017 di Riyadh.

Manakala episod The Simpsons itu pula parodi yang ke udara di laman YouTube pada 26hb Mei 2017.

Maka dengan ini, selesailah sudah pembedahan “ramalan-ramalan” The Simpsons. Semoga bermanfaat dan terhibur.

Akhir kata, janganlah kita terlalu taksub akan tilikan-tilikan ini. Info Akhir Zaman sudah lama selesai diberi baginda Nabi SAW serta diajar akan bagaimana harus kita menghadapinya. Jangan nanti terjadi seperti kemalangan yang melanda Allayarham Zulfarhan. Kerana taksub kepada tilikan-tilikan, arwah menjadi mangsa.


Ahli-Ahli Politik Jangan Derhaka Dan Permainkan YDPA Agong!

Agong ini terlalu baik bagi saya. Sejak dari awal saya melihat bagaimana baginda berusaha keras untuk berlaku adil kepada semua.

Ketika SD pertama dikemukakan, semua orang tahu Tun Mahathir (ketika itu calon Perikatan Nasional) telah mendapat sokongan majoriti. Duli Baginda boleh saja memilih untuk mengisytihar Tun sebagai PM semula, tetapi baginda tidak berbuat demikian.

Sebaliknya baginda panggil DSAI ke Istana untuk membuktikan sokongan kepadanya pula.

Sebegitu teliti baginda cuba berlaku adil walaupun drama ini sebenarnya adalah ciptaan bodoh ahli politik untuk meragut kuasa.

Baginda layan. Baginda sabar. Tak ada setitik alis di wajah baginda untuk merasa murka.

Ketika rakyat lelah, baginda turun ke luar pagar istana. Bukan nak bahagi makanan sangat. Baginda turun untuk memberitahu rakyat, “All is well”. Jangan bimbang.

Baginda boleh murka. Tetapi rakyat adalah keutamaan baginda.

Seminggu baginda memberi masa, melayan kerenah bangsat sebahagian daripada kalian yang mabuk berpegang pada tali kuasa.

Semuanya dan semuanya kerana baginda mahukan kestabilan hakiki dalam negara.

Dan kali ini apabila baginda membuat keputusan, kalian secara terbuka derhaka mempertikaikan?

Ahli politik celaka apakah ini?

Kalian berjanji untuk menghormati. Tetapi apabila ia tidak menyebelahi diri sendiri, kalian mungkiri.

Kalian bukan saja derhaka. Kalian munafik bangsa dan negara.

Kami rakyat akan sentiasa setia bersama Yang Di Pertuan Agong dan Raja-Raja

Baginda payung negara. Bukan payung nafsu kalian semua!

Abdul Rahim Hilmi Zakariya
Dataran Austin Kuala Terengganu


Leblouh – Budaya Gadis Dipaksa Makan

Secara umum, individu yang berbadan besar dan gempal terutamanya wanita dilihat tidak menarik dalam kebanyakan budaya. Paras yang ramping dan langsing menjadi piawaian utama kepada kecantikan fizikal di seluruh dunia. Namun begitu, keadaan sebaliknya berlaku di negara-negara rantau Sahara Barat seperti Sudan, Nigeria, Mauritania dan selatan Maghribi. Perempuan berbadan gemuk dan berisi adalah lambang kecantikan, kesuburan dan kekayaan dalam masyarakat mereka. Berbanding wanita kurus, wanita gemuk di negara-negara ini  mendapat lebih banyak tawaran perkahwinan.

Lelaki-lelaki yang masuk meminang akan menawarkan mas kahwin yang tinggi dalam bentuk puluhan atau ratusan ekor haiwan ternakan. Semakin gemuk seseorang wanita itu, semakin banyak haiwan ternakan yang akan diterima keluarganya. Disebabkan imbuhan lumayan tersebut, ibu bapa memaksa anak-anak gadis mereka makan sehingga menjadi cukup gemuk untuk dikahwinkan. Budaya memaksa gadis makan untuk menggemukkan diri bagi tujuan perkahwinan dipanggil leblouh.

Amalan ini berasal dari etnik nomad Arab yang berpindah randah di seluruh gurun untuk mencari sumber air dan tempat untuk pertanian. Wanita gemuk mempunyai status penting dalam kelompok nomad Arab yang menghadapi ancaman kebuluran disebabkan kemarau. Secara perlahan-lahan tradisi ini diterima dan diteruskan oleh masyarakat setempat di negara-negara tersebut.

Lelaki yang memperisterikan wanita berbadan gempal dihormati masyarakat kerana ia menunjukkan kemampuan kewangan mereka untuk menyara keluarga. Manakala perempuan berbadan kurus dianggap sakit dan tidak subur untuk melahirkan zuriat.

Dari seawal usia lima tahun, kanak-kanak perempuan sudah melalui persiapan untuk digemukkan dengan cara dihantar ke kem khas selama beberapa minggu. Di kem khas, mereka akan diberi makanan dan minuman berkalori tinggi sehingga memperolehi berat dan bentuk badan yang diingini, iaitu segemuk yang boleh.

Setiap hari gadis-gadis akan dipaksa makan sekurang-kurangnya empat kali dengan makanan berlemak seperti daging kambing, roti, kurma dan susu unta. Semua gadis yang dihantar ke kem khas ini dipantau oleh penjaga iaitu wanita-wanita berumur yang diupah ibu bapa mereka.

Jika ada peserta kem yang enggan makan, mereka akan dipukul atau dihukum dengan cara hujung kaki dikepit di antara celah dua rotan. Bagi menghentikan penderaan yang menyakitkan, gadis-gadis terpaksa mengalah dan terus makan sehingga muntah atau pitam.

Setiap kali selepas waktu makan, mereka dilarang daripada melakukan sebarang kegiatan fizikal dan hanya dibenarkan berehat. Makan minum secara paksa ini akan dihentikan apabila para gadis mencapai berat badan yang dikehendaki ibu bapa. Penjaga wanita yang memantau pemakanan akan diberi ganjaran tambahan jika tubuh gadis tersebut mempunyai garis selulit dan lipatan lemak yang banyak.

Disebabkan tekanan yang tinggi untuk menjadi gemuk tetapi enggan menyertai kem khas yang menyeksakan, ramai gadis beralih kepada kaedah alternatif yang lebih mudah dan cepat. Pengambilan pil atau suntikan hormon termasuk hormon haiwan dan juga steroid mempercepatkan proses kegemukan berbanding proses leblouh. Namun begitu pada awal dekad 2000an, tradisi ini mendapat kritikan hebat apabila kesan buruk mula muncul terutamanya dari aspek kesihatan.

Wanita-wanita yang dipaksa menjadi gemuk menghadapi masalah kesihatan serius yang berpunca daripada berat badan berlebihan. Antaranya ialah seperti penyakit kencing manis, tekanan darah tinggi, sakit jantung dan sakit sendi. Di Mauritania, satu kajian yang dijalankan oleh WHO (World Health Organization) mendapati sebanyak 20 peratus wanita mengalami obesiti berbanding hanya 4 peratus lelaki.

Bagi menghalang amalan leblouh daripada berterusan, NGO berkaitan kesihatan di negara-negara tersebut melancarkan pelbagai usaha untuk memberi kesedaran tentang bahaya kegemukan. Walaupun terdapat perubahan, ia berlaku sangat perlahan kerana generasi dewasa masih menggalakkan leblouh yang dianggap dapat memberikan jodoh dan masa depan yang lebih baik kepada anak-anak perempuan. Kegilaan lelaki di negara-negara terbabit terhadap wanita gemuk juga menyukarkan kerajaan untuk menghalang budaya yang tidak sihat itu.

Ramai kanak-kanak digemukkan oleh keluarga sejak bayi supaya mereka dapat dikahwinkan dengan secepat mungkin. Manakala wanita-wanita dewasa pula berlumba-lumba untuk menggemukkan tubuh bagi merebut perhatian lelaki. Sehingga kini, leblouh masih berleluasa terutamanya di kawasan pedalaman Mauritania, Nigeria, Sudan dan Maghribi. Selagi masyarakat di sana berpegang teguh dengan adat tersebut, selagi itu kaum wanita mereka akan dipaksa makan dan dipaksa menjadi gemuk.


Menghasilkan Gambar Tua Bagi Mencari Kanak-Kanak Hilang

Baru-baru ini, ramai rakan-rakan penulis memuat naik gambar bagaimana rupa wajah mereka setelah dimamah usia.

Menggunakan applikasi FaceApp, ia mengubah gambar wajah pengguna pada masa kini, kepada wajah yang tampak lebih tua.

Namun buat seketika, applikasi ini mencetuskan rasa bimbang kepada pengguna, setelah wujud dakwaan yang mengaitkannya dengan aktiviti pengawasan pihak Rusia. Walau bagaimanapun, masih tiada bukti yang kukuh untuk mengatakan dakwaan itu adalah benar.

Tetapi.. tahukah anda bahawa wujud fungsi gambar peningkatan usia (“age progression”) ini di dunia sebenar?

Dan ia adalah untuk menentukan wajah individu yang telah lama hilang, justeru mudah untuk dikenali pihak berkuasa dan keluarga.

Menggunakan gambar keluarga dari masa lalu sehingga ke masa kini, dan pengetahuan luas tentang kesan penuaan pada manusia, pihak artis forensik berkeupayaan untuk sediakan ‘gambaran artis’ kepada wajah kanak-kanak yang telah hilang selama 2 tahun atau lebih, dan orang dewasa yang telah hilang selama 5 tahun atau lebih.

Imej atau gambar yang dihasilkan pakar forensik itu adalah anggaran kepada wajah individu yang hilang pada masa akan datang.

Contohnya di Australia, National Missing Person Coordination Center (NMPCC), boleh menjadi orang tengah dalam memudahkan urusan menghasilkan imej individu yang hilang, dengan menggunakan perkhidmatan AFP Forensic Facial Identification Team.

Menurut NMPCC, apa yang diperlukan adalah;

1. Gambar individu yang hilang sebelum mereka didapati hilang.

2. Gambar ibu bapa dari masa lalu dan kini, terutamanya gambar yang diambil pada umur yang sama dengan umur individu yang hilang.

3. Gambar adik beradik dari masa lalu dan kini.

4. Gambar perlulah di dalam resolusi tinggi. Sama ada dalam bentuk digital atau negatif yang boleh diimbas semula oleh pasukan forensik. Ini adalah untuk mendapatkan keputusan atau menghasilkan gambar peningkatan umur terbaik bagi individu hilang.

Walau bagaimanapun, gambar yang bakal dihasilkan, mungkin sama atau tidak sama dengan realiti (keadaan sebenar) individu yang hilang. Kerana terdapat pelbagai faktor yang boleh mempengaruhi wajah dan peningkatan umur individu tersebut seperti berikut; gaya rambut, warna rambut, mekap, misai atau janggut, peningkatan berat badan dan sebagainya.Gambar yang disediakan adalah contoh;

Gambar ketika mereka hilang.

Gambar komposit yang dihasilkan menunjukkan kesan peningkatan umur pada kanak-kanak yang hilang itu.

RUJUKAN:

Ali M. Bukar et al, (2017) Facial Age Synthesis Using Sparse Partial Least Squares (The Case of Ben Needham), Journal of Forensic Sciences.

‘Half Art, Half Science’: Age-Progression Images Help Find Missing Kids. Retrieved from: https://abcnews.go.com/…/hundreds-missing-children-f…/story…

Age Progression. Retrieved from: https://missingpersons.gov.au/support/age-progression


Wabak “Tik Tok” Yang Melanda Dunia Pada Abad Ke-17

Tatkala Timur Tengah, Afrika Utara, Asia Tengah dan Andalusia menikmati buah Zaman Keemasan Islam, Eropah pula berdepan Zaman Gelapnya. Ya, itulah nama lain bagi Zaman Pertengahan Eropah ketika itu di mana krisis politik antara negara berleluasa dan penularan penyakit berjangkit. Salah satu wabak penyakit yang dilaporkan dalam rekod sejarah ialah wabak tarian!

Wabak tarian atau Tarian St John/Tarian St Vitus dikatakan sudah tercetus sejak abad ketujuh Masihi lagi dan terus menimbulkan keributan dalam masyarakat sehingga abad ke-17. Terma ini dinamakan oleh pakar perubatan Switzerland abad ke-16, Paracelsus di mana beliau percaya ia tercetus gara-gara disumpah oleh santo sama ada John the Baptist atau St Vitus. (Midelfort, 2000)

Walaupun dikatakan berlaku seawal abad ketujuh, rekod terawal wabak tarian ini wujud pada abad ke-11 di Bernburg, Jerman. Mengikut catatan penduduk ketika itu, 18 orang petani mula menyanyi dan menari sekitar kawasan gereja sehingga mengganggu upacara ibadat sehari sebelum Krismas. (Marks, 2005)

Lebih banyak insiden kemudiannya dilaporkan pada abad ke-13 termasuk insiden sekumpulan kanak-kanak menari dan melompat dari Erfurt ke Arnstadt, Jerman pada 1237. Ironinya, insiden ini berlaku dalam tempoh sama legenda Pied Piper tersebar. Pada 1278 pula, tindakan sekumpulan penduduk menari di atas sebuah jambatan merentasi Sungai Meuse mengakibatkan ia roboh. Mereka hanya pulih selepas dibawa ke sebuah chapel didedikasikan kepada St Vitus. (Bartholomew, 2001)

Menjelang abad ke-14 pula, lebih banyak insiden dilaporkan di England, Jerman dan Belanda dengan insiden paling terkenal pada tahun 1374. Pada 24 Jun tahun tersebut, wabak tarian bermula di Aachen, Jerman sebelum tersebar ke kota-kota Eropah lain seperti Utrecht (Belanda), Strasbourg (Perancis) dan Tongeren (Belgium). Dan ia terus berlanjutan untuk dua tahun berikutnya di Perancis, Jerman dan Belanda. (Bartholomew, 2001)

Mengikut keterangan saksi ketika itu, orang yang menari membentuk bulatan dan sudah tidak boleh mengawal diri mereka. Mereka akan terus menari tanpa mempedulikan mata-mata yang memerhati dalam keadaan khayal sehinggalah mereka rebah tak bermaya atau dalam sesetengah kes, ma.ti.

Apabila mereka dijangkiti wabak berkenaan, mereka bagai dise.ra.ng epilepsi sebelum rebah, tercungap-cungap dan mengadu tidak cukup nafas. Pada ketika itu, mulut mereka berbuih sebelum tiba-tiba bangun dan mula menari di sebalik keanehan keadaan dialami si penghidapnya.

Wabak ini membuatkan komuniti saintifik menggaru kepala memikirkan apa sebenarnya yang berlaku. Bukan sedikit yang cuba mengemukakan teori menerangkan apa yang berlaku ketika itu.

Satu teori popular ketika itu ialah mereka termakan tepung yang dicemari oleh sejenis fungus bernama ergot. Pendedahan jangka panjang terhadap alkaloid itu boleh menyebabkan seseorang itu mengalami kekejangan, spasma, gila dan psikosis. Ergot juga diketahui mengandungi asid lisergik yang diketahui sebagai komponen kimia utama untuk da.da.h LSD. (Hale, 2021)

Ada juga mengaitkan wabak tarian ini dengan tekanan psikologi yang berlebihan akibat tekanan hasil tuaian yang tidak memuaskan dan penularan wabak penyakit. Ada pula mengatakan ia hampir serupa dengan budaya-budaya lain di seluruh dunia.

Pada akhirnya, teori yang dilihat lebih tepat ialah wabak tarian sebenarnya ialah sejenis histeria beramai-ramai. Ia tercetus apabila sekumpulan individu mengalami penyakit fizikal atau psikologi yang sama bila berdepan sesuatu an.ca.man sama ada ianya betul atau tidak.

Walaupun ia dianggap jarang berlaku, ada beberapa kes unik yang boleh dikaitkan dengan ini. Pada 2011, 18 orang di sebuah sekolah di New York tiba-tiba mengalami gerenyet yang tak terkawal dan spasma dengan simptom-simptom ini hampir sama dengan penyakit Tourette. Manakala pada 1983, wujud epidemik orang pengsan di Tebing Barat, Palestin pada 1983 membabitkan lebih seribu orang.

Tetapi bagi sejarawan John Waller, beliau percaya terdapat faktor-faktor yang boleh digabungkan sebagai punca wabak tarian. Beliau percaya masyarakat pada ketika itu yang tertekan dengan tekanan hidup yang dahsyat selama bertahun-tahun sebelum terpengaruh dengan satu idea budaya yang mudah tersebar. Dan itu menyebabkan apa yang digelar sebagai epidemik psikiatri bertukar menjadi ritual keagamaan berbaur kegembiraan. (Waller, 2009)

RUJUKAN:

Midelfort, Erik H. C. (2000). A History of Madness in Sixteenth-Century Germany. Stanford University Press. Halaman 32.

Waller, J. (2009). A forgotten plague: making sense of dancing mania. The Lancet.

Marks, R. W. (2005). The Story of Hypnotism. Kessinger Publishing. Halaman 202.

Bartholomew, R. E. (2001). Little green men, meowing nuns, and head-hunting panics. McFarland. Halaman 134 dan 138.

Hale, T. (2021). The “Forgotten Plagues” Of Dancing Mania That Rocked Medieval Europe. IFLScience.


Kaitan Kapten Peru Dengan Mumia-Mumia Llullaillaco

Pada tahun 1999, sekumpulan pakar arkeologi diketuai Dr Johan Reinhard menemui tiga mayat kanak-kanak Inca di kawasan pergunungan sempadan Argentina-Chile. Mayat-mayat tersebut masih terpelihara dan tidak dimakan oleh haiwan buas kerana terletak di kawasan sejuk pada ketinggian 6,000 meter atas paras laut selepas dikorbankan lima abad sebelumnya. Anak-Anak Llullaillaco ini merupakan mumia-mumia zaman Inca yang paling baik terpelihara dan dianggap mumia paling terpelihara di dunia menurut Reinhard dan para saintis lain. Siapa sangka hampir 20 tahun selepas itu, mumia-mumia ini memainkan peranan penting mengeluarkan seorang kapten pasukan kebangsaan Peru untuk dapat bermain di Piala Dunia 2018 daripada digantung kerana positif dadah.

Paolo Guerrero bukanlah nama yang terkenal dalam dunia bola sepak sebaris Lionel Messi, Cristiano Ronaldo atau Mohamed Salah. Tetapi bakatnya sebagai penyerang sudah cukup membantunya bermain bersama beberapa pasukan terkenal seperti Bayern Munich dan Hamburg SV (Jerman) serta Flamengo (Brazil). Di peringkat kebangsaan pula, beliau merupakan penjaring terbanyak Peru sepanjang zaman dan membantu Los Incas menduduki tempat ketiga Copa America 2015 serta kelayakan ke Piala Dunia 2018 buat kali pertama sejak edisi 1982.

Nampak semuanya berjalan lancar bagi Guerrero tetapi semua berubah selepas beliau gagal ujian dadah selepas perlawanan menentang Argentina yang berlangsung pada Oktober 2017. Akibatnya, Guerrero digantung selama sebulan dan tidak dapat membantu La Blanquirroja mengatasi New Zealand dalam perlawanan penentuan play-off, sekaligus berjaya layak ke Piala Dunia 2018. Beliau menyatakan tidak pernah mengambil dadah kokain dan keputusan positif itu berlaku akibat mengambil minuman teh herba yang tercemar. Semasa memberi keterangan kepada Persekutuan Bola Sepak Antarabangsa (FIFA), Guerrero yang ketika itu mengalami selsema diberi secawan teh anise dan secawan teh hitam yang dicampur madu dan lemon untuk mengurangkan selsema yang dialami. Ini berkemungkinan teh yang diberi sebenarnya teh koka dan bukannya teh herba seperti yang disangka penyerang dan kapten pasukan kebangsaan Peru itu.

Sebelum para pembaca mempersoal perkara ini, kita kena lihat aspek budaya masyarakat di sebelah sana. Di Peru, daun koka yang menjadi asas kepada kokain selalunya dimakan secara meluas oleh penduduk. Jika mereka tidak mengunyah beberapa keping daun selama beberapa jam, mereka mencampurkannya dengan air panas dan diminum seperti teh atau kopi. Dianggap sebagai perangsang, rasa teh koka ini hampir sama dengan rasa teh atau kopi yang kuat. Dan jika anda berada di kawasan tinggi di atas paras laut, penduduk mengambil ia untuk membantu mengekang mabuk altitud. Bagaimanapun tanpa mengira dari mana ia datang sama ada dalam bentuk teh, daun biasa atau sudah diproses dalam bentuk serbuk putih, ia mengandungi satu elemen sama iaitu metabolite benzoylecgonine. Penemuan elemen ini dalam ujian Guerrero yang membawa kepada penggantungannya selama 12 bulan, sekaligus berkemungkinan terlepas menyertai kejohanan bola sepak terulung itu.

Jadi apa kaitan Anak-Anak Llullaillco ini dengan rayuan Guerrero? Pada Disember tahun lepas, peguam beliau meminta bantuan seorang ahli biokimia terkemuka, LC Cameron dari Federal University of the State of Rio de Janeiro. Dalam keterangannya kepada panel disiplin FIFA, Cameron melihat konsentrasi benzoylecgonine dalam air kencing Guerrero sama dengan seseorang yang minum air teh koka, bukan dari pengambilan kokain. Keterangan beliau turut disokong oleh Charles Stanish, seorang ahli arkeologi dari University of South Florida yang mempunyai kepakaran dalam kebudayaan Inca. Menurut Stanish, koka mempunyai kedudukan istimewa di Peru dan boleh jadi campuran herba yang dimasukkan dalam teh itu dicemari oleh koka dan agak sukar mengetahui percampuran berlaku kerana rasa teh berkenaan hampir sama. Beliau turut mengemukakan bukti kukuh kenyataannya dengan menggunakan keputusan analisis forensik Anak-Anak Llullaillco. Pada tahun 2013, sampel rambut yang diambil dari mumia ini diuji secara forensik oleh pasukan saintis. Hasil ujian mendapati mumia-mumia ini turut mempunyai elemen benzoylecgonine dalam rambut mereka, elemen sama dalam sampel urin Guerrero.

Peguamnya berhujah bagaimana anak-anak sedemikian boleh terdedah kepada elemen itu lebih-lebih lagi mereka ditinggalkan di atas puncak gunung berapi sebagai korban lima abad lepas sebelum ia dihasilkan buat kali pertama oleh seorang ahli kimia Jerman bernama Albert Niemann pada tahun 1859? Hujah yang diberikan dilihat menyakinkan panel disiplin untuk mengurangkan penggantungan Guerrero dari 12 bulan kepada enam bulan sahaja. Bagi beliau, ia satu kemenangan yang membuka peluang untuknya kembali bersama pasukan kebangsaan dan mengetuai mereka ke Rusia. Bagaimanapun, Agensi Anti-Doping Antarabangsa (WADA) mempunyai pandangan sebaliknya dan memutuskan untuk merayu keputusan FIFA ke Mahkamah Timbang Tara Sukan (CAS). Agensi berkenaan berhujah Guerrero seharusnya dikenakan penggantungan maksimum antara setahun hingga dua tahun kerana itu merupakan hukuman bagi mana-mana atlet yang positif benzoylecgonine. Peguam Guerrero membantah hujah WADA dan meminta CAS membatalkan penggantungan itu terus. Bagaimanapun, keputusan memihak kepada WADA dengan kapten Los Incas itu dikenakan penggantungan selama 14 bulan.

Berita penggantungan Guerrero itu mendorong beberapa kapten pasukan kebangsaan menulis satu surat terbuka kepada FIFA untuk menangguhkan seketika penggantungan itu dan memberi peluang kepada bekas penyerang Corinthians itu beraksi di Rusia. Mereka ialah kapten Perancis merangkap penjaga gol Tottenham Hotspur Hugo Lloris, kapten Australia merangkap pemain tengah bertahan Aston Villa Mile Jedinak dan kapten Denmark merangkap bek tengah Sevilla Simon Kjaer. Dalam surat yang dikeluarkan Persekutuan Antarabangsa Pemain Profesional (FIFPro) itu, mereka merayu FIFA menunjukkan belas kasihan kepada Guerrero dan memberi penyelesaian terbaik bagi membantu penyerang utama Los Incas tu beraksi di Rusia. Malangnya FIFA tidak boleh berbuat apa-apa kerana itu berada di luar bidang kuasa mereka.

Enggan membenarkan mimpinya beraksi di Piala Dunia berkecai, Guerrero memfailkan rayuan di Tribunal Persekutuan Switzerland. Dan seperti biasa, Anak-Anak Llullaillaco menjadi hujah utama peguamnya untuk menyatakan anak guamnya tidak bersalah dan penambahan hukuman WADA itu disifatkan tiada justifikasi. Pada 31 Mei lepas, tribunal bersetuju menangguhkan sementara penggantungan Guerrero bagi memberi peluang kepada mereka meneliti rayuan kapten La Blanquirroja itu. CAS juga tidak membantah keputusan tribunal berkenaan dan ini sekaligus membuka peluang kepada Guerrero kembali beraksi di Rusia. Dan beliau membuat kemunculan pertama bersama pasukan kebangsaan pasca-kes berkenaan sebagai pemain gantian semasa mereka mengatasi Arab Saudi 3-0 dalam satu perlawanan pemanas badan.

Jadi jika anda menyaksikan kelibat Guerrero mengetuai negaranya semasa kempen kumpulan Piala Dunia, ketahuilah beliau seorang pahlawan yang tidak pernah mengalah walaupun diuji dengan satu ujian yang cukup berat. Ironinya, namanya itu sama dengan satu perkataan Portugis iaitu Guerreiro dengan kedua-duanya membawa maksud pahlawan.

SUMBER


Rancangan Sekumpulan Yahudi Untuk Balas Dendam Ke Atas Nazi

Pada tahun 1945, seorang lelaki Yahudi mengunjungi pekan Paneriai. Pekan ini bertempat di bandar Vilnius, Lithuania. Semasa Pe.rang Dunia kedua, ia dikenali sebagai lokasi pemban.taian 70,000 orang Yahudi di tangan Na.zi.

Lihat sepintas lalu, 70,000 memang satu jumlah yang besar. Tetapi jika kita pertimbangkan tempoh tiga tahun kejadian (1941-1944), ia membuatkannya tidak lebih dahsyat berbanding insiden di Rumbula dan Babi Yar. Di mana, masing-masing mera.gut lebih 25,000 nyawa dalam masa hanya dua hingga sepuluh hari.

Apapun, ini tidaklah bermaksud tra.gedi di Paneriari itu kecil. Kesannya cukup signifikan. Terutama di mata Abba Kovner, pemuisi besar di Eropah Timur. Sebab pertama, dia sendiri adalah orang Yahudi. Kedua, peristiwa itu berlaku tidak jauh dari tempat kelahirannya. Dan ketiga, dia memang seorang pembela yang lantas peristiwa ini membuakkan keinginannya untuk menuntut bela.

Sebagai kepilan, Kovner merupakan antara pengasas United Partisan Organisation. Yakni, pasukan penen.tang yang dianggotai oleh Yahudi-Lithuania. Mereka ini pernah mengundurkan ten.tera Jerman di Vilnius pada September 1943. Sebab itu dahulu ketika ralit berpe.rang, Kovner lantang dengan satu kata keramat, “Lebih baik ma.ti setelah berperih daripada ma.ti seperti kambing yang disem.belih.”

Namun sekarang, segalanya berubah. Di hadapan lubang tempat saudara sebangsanya dibu.nuh, Kovner bersumpah, “Enam juta nyawa dibalas enam juta nyawa.” Makna kata, dia mahukan pembalasan. Jika orang Yahudi boleh menjadi mang.sa tidak berdosa, mengapa tidak rakyat Jerman juga? Soalan itu memenuhi fikirannya.

Lantas, Kovner pun mulakan perancangan. Pertama-tama, dia menemu ramah beberapa orang mang.sa yang terselamat di Auschwitz. Tujuannya satu. Dia mahu dengar sendiri keke.jaman Jerman. Supaya nanti mudah dia menggembleng pasukan.

Kemudian dengan berbekalkan pengalaman, bakat kepimpinan dan sentimen pembalasan, Kovner berhasil mengumpulkan kira-kira 50 orang Yahudi bagi membantunya melaksanakan misi. Mereka ini dinamakan sebagai Nakam, bermaksud ‘den.dam’. Ia merupakan variasi bagi nama kumpulan gerila yang dipimpinnya dahulu, iaitu Nokmim (‘avengers’ atau ‘penuntut bela’).

Ikutkan, rancangan Nakam agak ringkas. Dalam banyak-banyak kaedah yang boleh diambil untuk melakukan pembu.nuhan massa, mereka memilih untuk mera.cun bekalan air di bandar-bandar Jerman. Sasaran paling utama ialah Nuremberg – bandar kelahiran Na.zi.

Di atas kertas, memang jalan inilah yang paling mudah. Ia tidak memerlukan kekuatan ten.tera. Sumber yang ditagih pun tidak banyak. Memadai hanya tiga elemen utama; bahan kimia yang cukup bera.cun, ejen yang mampu menyelu.dup bahan tersebut, dan rangkaian sokongan yang lengkap.

Jadi sebagai langkah pertama, Kovner mengutus beberapa orang ahli Nakam untuk mengumpulkan maklumat. Terutama maklumat yang bakal memudahkan kerja-kerja menyelinap.

Sambil itu, sementara menantikan maklumat, Kovner sendiri pergi ke Palestin yang ketika itu berada di bawah pentadbiran British. Tujuannya ke sana adalah untuk mendapatkan bekalan bahan kimia yang diperlukan.

Ketika sampai di pintu masuk sempadan, dia sempat dita.han sebelum dibebaskan. Sejurus bebas, Kovner cuba mengadakan rundingan dengan dua kumpulan – Yishuv (komuniti Yahudi di Palestin) dan pasukan ten.tera tempatan seperti Notrim (polis Yahudi) dan Haganah (ten.tera Zionis). Menerusi kedua-duanya, Kovner jelas mahu dapatkan bekalan dan masa sama lindungan keselamatan.

Sepanjang berada di Palestin itu juga, dia berusaha mendapatkan beberapa orang sukarelawan bagi menambah bilangan ahli. Kalau hendak diikutkan, perjuangannya memang mendapat sokongan oleh Yahudi di Palestin. Tetapi, tidak ramai pun yang menghulurkan bantuan.

Sebab itu, pembalasan den.dam oleh Nakam ini  boleh dikatakan tidak mewakili aspirasi seluruh umat Yahudi – khususnya mereka yang sudah berada di bumi Palestin.

Lagipula, bahan kimia yang diperlukan oleh Kovner hampir gagal didapatkan kalau bukan dengan bantuan Hebrew University pada Disember 1945. Institusi itu turut membekalkannya sejumlah dana dalam bentuk emas.

Lantas, Kovner bergegas menaiki sebuah kapal yang dijadualkan menuju ke Perancis (dan dari Perancis dia bakal kembali ke Vilnius). Segala barang dimuatkan ke dalam beg sandang. Kejayaan pun mula terbayang. Namun bak kata pepatah, “Panas disangka hingga ke petang, rupanya hujan di tengahari.”

Gerak-geri Kovner rupa-rupanya sudah lama diperhatikan oleh pihak berautoriti. Justeru di situ dan pada saat itu juga, namanya dipanggil menerusi sistem pembesar suara kapal. Demi menjaga rahsia, Kovner terpaksa membuang segala isi begnya sebelum menyahut panggilan tersebut.

Tindakan itu memang berjaya menyelamatkan rancangan Nakam dari terbongkar. Namun, Kovner masih tetap ditang.kap dan dipen.jara selama dua bulan. Ini lantaran dia disyaki membantu pergerakan Haganah yang justeru membangkitkan syak-wasangka British.

Pena.hanan Kovner bermaksud rancangan asal Nakam terpaksa dibatalkan. Kovner sendiri menghantar pesanan kepada pasukannya supaya menjalankan pelan B. Pelan B tidaklah sebesar pelan A.

Ini kerana ia cuma menyasarkan pegawai dan ten.tera Jerman yang berkawal di kem-kem ta.hanan – langsung tidak menje.jaskan rakyat awam Jerman. Erti kata lain, tiada lagi “enam juta dibalas enam juta.”

Sa.saran utama mereka bagaimana pun masih sama. Modus operandi pun relatif sama. Idea mera.cun sumber air memang ditinggalkan. Tetapi kaedah mera.cun masih dikekalkan.

Kali ini, mereka menumpu kepada kedai-kedai roti yang membekalkan secara terus kepada kem-kem ta.hanan yang menempatkan ramai pegawai tinggi Jerman. Berminggu-minggu juga Nakam menyelinap ke dalam kedai roti Jerman bagi memasukkan ra.cun yang dihasilkan oleh makmal kelolaan Yahudi ke dalam roti.

Mulanya, mereka ingin mera.cun 14,000 bungkus roti sekali gus. Namun dek kerana kekangan sumber, mereka hanya dapat berpuas hati dengan 3,000 bungkus yang disiapkan pada April 1946.

Kira-kira 2,300 orang pegawai Jerman jatuh sa.kit akibat roti-roti tersebut, dengan 200 daripadanya mengalami kera.cunan serius. Namun, tiada satu pun kema.tian dilaporkan lantaran ra.cun yang dibubuh tidak cukup mema.tikan. Ini sekali gus bermaksud Nakam gagal dalam kedua-dua rancangannya, yang lantas ia pun dibubarkan.

Kemudian, berikutan penubuhan negara (ha.ram) Israel pada 1948, ramai orang Yahudi di Eropah yang dahulu menyimpan impian mahu membalas den.dam terhadap Jerman mula berubah fikiran.

Mereka lebih menumpu pada usaha melindungi negara baru mereka. Antaranya termasuklah Abba Kovner sendiri, yang menyertai Israeli Defence Forces (IDF) dan terlibat dalam Pe.rang Arab-Israel 1948 sebelum mening.gal dunia pada tahun 1987.

RUJUKAN:

Piper, Grant. (2021, 15 September). The Jewish Plot to (ditapiskan) Millions of Germans as (ditapiskan) for the (ditapiskan). History of Yesterday.


Bukti Menunjukkan Itali Kena Covid-19 Sebelum Wuhan

Sejak pandemik Covid-19 bermula, kuasa-kuasa besar saling menuduh tentang siapa yang bertanggungjawab mencetuskan pandemik penyakit berkenaan. Tuduh-menuduh berlaku tatkala pasukan penyelidik Covid-19 yang ditubuhkan Pertubuhan Kesihatan Sedunia (WHO) sibuk mengkaji asal-usul penyakit berkenaan. Kini, tumpuan mereka beralih kepada kes seorang wanita Itali misteri yang dikatakan pesakit awal Covid-19.

Mengikut rekod, wanita berusia 25 tahun itu pergi ke sebuah hospital di Milan dan mengadu mengalami sakit tekak dan lesion pada kulit. Lawatan ini berlaku pada November 2019 – sebulan sebelum kes pertama Covid-19 dikesan di Wuhan, China. Dan berdasarkan satu kajian yang diterbitkan pada Januari lepas, sampel kulit yang ditinggalkan wanita berkenaan masih mengandungi kesan koronavirus bila diuji semula lebih enam bulan kemudian.

Menerusi kes ini, mereka mengeluarkan teori kes Covid-19 sebenarnya sudah berlegar di China dan negara-negara sekitarnya sebelum kluster pertama dilaporkan di Wuhan pada Disember 2019. Mereka percaya dengan mengkaji kes wanita berkenaan, ia dapat menentukan berapa lama ia sudah berlaku. Malangnya, identiti wanita tersebut masih belum diketahui.

Ini kerana klinik dan hospital yang menguruskan kes wanita berkenaan, Hospital Policlinico Milan dan Universiti Milan tidak mempunyai maklumat tentang kes wanita berkenaan. Sementara doktor yang merawatnya, Dr Raffaele Gianotti meninggal dunia pada Mac lepas. Ia berlaku beberapa hari sebelum mereka meminta lebih banyak maklumat tentang wanita berkenaan daripada beliau.

Melihat potensi kes sebegini boleh berlaku di negara-negara lain, pasukan penyiasat WHO mencadangkan kes-kes ini disemak bagi membina garis masa sebelum kluster Wuhan bermula. Untuk menjayakan usaha berkenaan, mereka meminta bank darah di beberapa buah negara untuk menguji sampel darah dari akhir tahun 2019. Ini bagi menguji sama ada wujud antibodi koronavirus dalam darah atau tidak.

Walaupun sudah wujud pelbagai kajian tentang kes-kes pertama Covid-19 dilaporkan di kawasan mereka, kes wanita Itali ini yang masih menarik perhatian. Sampel ujian darah yang diuji pada Jun 2020 menunjukkan ia mengandungi antibodi koronavirus.

Pada November 2019, sampel kulit diambil oleh Dr Gianotti dan bila pandemik melanda, ia segera diuji bagi melihat sama ada wujud kesan koronavirus. Pada dua ujian terawal yang dijalankannya, kedua-dua ujian mendedahkan wujud pepaku protein dan cangkerang protein. Bagaimanapun, sampel kulit yang dimiliki terlalu lama untuk digunakan dalam ujian ketiga.

Sekiranya ujian ketiga dapat dijalankan, ia dapat membantu Dr Gianotti membuat jujukan genom virus berkenaan. Ia bukan sekadar mengesahkan wanita tersebut mempunyai Covid-19 tetapi membolehkan ia dibandingkan dengan jujukan genom virus yang diambil di Wuhan.

Bagaimanapun, minat mengetahui asal-usul Covid-19 dilihat semakin pudar dalam kalangan saintis atas sebab mudah: orang sudah tidak berminat mengetahuinya. Dan ia tidak dibantu oleh perdebatan hangat dalam komuniti saintifik berkenaan asal-usul Covid-19. Sekumpulan saintis menegaskan ia dihasilkan dalam makmal sementara sekumpulan saintis lain menganggap dakwaan tersebut mengarut dan tiada asas.

RUJUKAN:

Mitchell, Charlotte. (2021). Hunt for mystery Italian ‘Covid Patient Zero’: Skin sample from Milan woman, 25, shows she had coronavirus WEEKS before Wuhan cluster exploded – but officials have NO idea who she is after doctor treating her DITAPIS. Daily Mail. Diambil dari https://www.dailymail.co.uk/news/article-9782125/Hunt-mystery-Italian-Covid-Patient-Zero.html


Bekas Perompαk Bank Mengaku Merompαk Bank 100 Kali Sebelum Menyerah Diri

Bagi peminat filem Liam Neeson, pasti mengetahui tentang filemnya yang berjudul Honest Thief. Honest Thief berkisar kepada seorang bekas pero.mp.ak bank yang ingin menyerah diri kepada pihak berkuasa tetapi diperangkap oleh dua ejen FBI yang korup. Dalam dunia sebenar, agak sukar untuk mencari individu sebegini yang jujur dan bersedia mengakui kesalahannya kepada pihak berkuasa.

Tetapi itu yang dilakukan oleh Cain Vincent Dyer, seorang bekas ten.te.ra marin Amerika Syarikat yang melakukan 100 rom.pa.kan bank antara 1999 hingga 2000. Dan dalam temubualnya bersama portal Insider, dia memberi amaran sesiapa yang cuba meniru tindakannya akan berakhir dalam pen.ja.ra.

Tidak seperti digambarkan dalam filem, siri televisyen atau permainan video, rom.pa.kan bank tidaklah sedramatik dalam konteks dunia sebenar. Ini kerana menurut Dyer, ayat seperti “Angkat tangan” boleh saja menarik perhatian orang ramai atau lebih buruk, polis.

Sebaliknya, dia akan melihat terlebih dahulu suasana dalam bank sebelum bertindak. Sekiranya pelanggan dan staf bank bersikap tenang dan patuh dengan arahannya, Dyer boleh mengawal situasi dengan aman. Tetapi jika sebaliknya berlaku, dia akan bertindak sedikit agresif tetapi terkawal dengan tujuan mendorong semua orang dalam bank untuk patuh.

Salah satu perkara pertama dilakukan oleh Dyer bila tiba di bank ialah pergi ke kaunter juruwang. Dia berbuat demikian kerana percaya kaunter juruwang sentiasa mempunyai sejumlah besar wang tunai untuk transaksi harian mereka.

Bila ditanya apa faktor yang mempengaruhi kejayaan je.na.yah yang dilakukannya, Dyer menyatakan beberapa faktor perlu dipertimbang. Antara faktor yang dinyatakan ialah keadaan cuaca, lokasi bank, pergerakan trafik dan tindak balas pihak berkuasa. Malah, sehari sebelum rom.pa.kan dibuat, Dyer turut meneliti pelbagai manual termasuk manual peti besi, bank dan kakitangan mereka.

Bagi aktiviti pemerhatian pula, dia memastikan dirinya sentiasa berada dalam kalangan orang ramai. Ini termasuk meletakkan kereta di taman atau mana-mana ruang penuh dengan orang ramai. Pada masa sama, Dyer memastikan kereta yang digunakan tidak menonjol dan dapat menghilangkan diri dengan mudah sekiranya ia menimbulkan kecurigaan kepada pihak berkuasa.

Selepas selesai melakukan rom.pa.kan, Dyer akan membuka tingkap kereta, memainkan radio dan menyanyikan lagu yang disiarkan. Pendek kata, dia berlagak seperti tiada apa yang berlaku lebih-lebih lagi jika polis berada berhampiran. Kuncinya di sini ialah mengelak diri daripada terlalu menonjol sekaligus mudah dikesan pihak berkuasa.

Pada awalnya, Dyer menganggap ini merupakan je.na.yah tanpa mangsa. Tetapi lama-kelamaan, perasaan bersalah mula menghantui dirinya sekaligus mendorongnya menyerah diri pada pihak berkuasa pada 2001.

Pada 31 Mei 2002, Hakim Gary A. Feess menjatuhkan hukuman pen.ja.ra sembilan tahun kepadanya. Hakim turut mengarahkan Dyer membayar semula wang sebanyak $476,093 dan meletakkannya di bawah pemantauan pihak berkuasa sekiranya dia dibebaskan dalam tempoh lima tahun.

Sebelum hukuman dijatuhkan, Feess dan pendakwaraya Cheryl Murphy memuji keberaniannya yang bersikap jujur tentang kesalahan yang dilakukan. Ini menunjukkan Dyer sememangnya ikhlas semasa menyerah diri kepada pihak berkuasa.

Kini, dia berkhidmat sebagai sukarelawan yang membantu bekas banduan yang baru dibebaskan dari pen.ja.ra dan mahu membina kehidupan baru. Baginya, itu saja cara menebus kembali kesilapan lampau dan mengelak lebih ramai individu daripada melakukan apa yang dilakukannya.

RUJUKAN:

Monaghan, Becca. (2021). Ex bank-DITAPIS reveals how he carried out 100 DITAPIS before turning himself in. Indy100.

Rosenzweig, David. (2002). Remorseful Bank DITAPIS Gets 9 Years. Los Angeles Times.


The Little Prince

(Komentar buku ini dibuat dengan campur aduk Bahasa Melayu-English, disebabkan ketidakseimbangan kemahiran penulis dalam menulis dengan membaca bahan bacaan bahasa penjajah)

((So the little prince, in spite of all the good will that was inseparable from his love, had soon come to doubt her. He had taken seriously words which were without importance, and it made him very unhappy.

“I ought not to have listened to her,” he confided to me one day.

“One never ought to listen to the flowers. One should simply look at them and breathe their fragrance. Mine perfumed all my planet. But I did not know how to take pleasure in all her grace. This tale of claws, which disturbed me so much, should only have filled my heart with tenderness and pity.” And he continued his confidences:

“The fact is that I did not know how to understand anything! I ought to have judged by deeds and not by words. She cast her fragrance and her radiance over me. I ought never to have run away from her… I ought to have guessed all the affection that lay behind her poor little strategems. Flowers are so inconsistent! But I was too young to know how to love her…”))

Karya masterpiece Antoine ini bukan semata-mata buku bedtime story untuk dibaca sebelum anak melelapkan mata.

Ia sebuah allegori.

Gerbang bagi kita memahami manusia, kemanusiaan dan kehidupan.

Ia mengisahkan pertemuan seorang lelaki dengan The Little Prince, seorang kanak-kanak yang ditemuinya berseorangan di sahara. Mereka berdialog. Rupa-rupanya, The Little Prince bukan berasal dari bumi, tetapi dari luar galaksi! Dari perkenalan ini, banyak perkara yang dikongsi dan diluahkan hati ke hati.

Antoine memainkan kreativiti yang mengagumkan ketika menggambarkan keunikan planet-planet yang dilawati The Little Prince. Kita tidak sekadar membayangkan bagaimanakah agaknya tinggal di planet yang kecil sekangkang kera, tetapi juga memikirkan apa agaknya yang berada di kotak fikiran penghuninya. Empati; ini yang dipaksai Antoine. Setelah bertaakul lebih dalam, yang sebenarnya bukan watak dalam cerita ini yang kita selami, malahan diri kita sendirilah yang cuba difahami. Suatu cerminan diri.

Suatu perspektif yang menarik, apabila kita memakai kaca mata kanak-kanak ketika melihat rutin hidup orang dewasa. Rutin kehidupan kita. Ketika berjumpa The King, The Conceited Man, The Drunkard dan The Bussinessman, dia sering tertanya-tanya tentang tingkahlaku orang dewasa. Begitu sibuk dengan angka-angka, si mabuk yang minum demi meluputkan malu kerana mabuk, raja yang gila kuasa, lelaki yang menagih penghormatan dan si gempal yang sibuk mengira tak sudah-sudah. Semua ini menimbulkan tanda tanya. Pada pendapat saya, sebenarnya yang Antoine mahu kita mempersoal semula perbuatan kita seharian. Barangkali kita adalah salah satu watak dalam scene ini.

Namun, interaksi The Little Prince bersama The Fox dan The Flower adalah yang paling mengesankan saya.

The Flower memakai watak feminine. Perempuan.

Pada pandang pertama, The Little Prince sudah tertarik kepada The Flower. Dia menjaga The Flower dengan bersungguh-sungguh. The Little Prince menyedari keadaan The Flower yang fragile. Dia menyiram air setiap pagi dan petang serta menyiapkan bekas kaca buat melindungi The Flower dari angin sejuk. Dia juga risaukan kalua-kalau ada bahaya dari haiwan liar, tetapi The Flower menafikan. The Little Prince sangat menyayangi The Flower. Ketika The Little Prince pergi memulakan pengembaraanya, perasaan sebak cuba disembunyikan oleh salah satu pihak.

((“Of course I love you,” the flower said to him. “It is my fault that you have not known it all the while. That is of no importance. But you– you have been just as foolish as I. Try to be happy… let the glass globe be. I don’t want it any more.”

“But the wind–“

“My cold is not so bad as all that… the cool night air will do me good. I am a flower.”

“But the animals–“

“Well, I must endure the presence of two or three caterpillars if I wish to become acquainted with the butterflies. It seems that they are very beautiful. And if not the butterflies– and the caterpillars– who will call upon me? You will be far away… as for the large animals– I am not at all afraid of any of them. I have my claws.”

And, naievly, she showed her four thorns.

Then she added: “Don’t linger like this. You have decided to go away. Now go!”

For she did not want him to see her crying. She was such a proud flower…))

Seperti lirik lagu dari Passenger, “Well you only need the light when it’s burning low, Only miss the sun when it starts to snow, Only know you love her when you let her go.” Rasa kesedihan benar-benar timbul bila berjauhan. Seperti juga kata Khalil Gibran; “that love knows not its own depth until the hour of separation.”

 ((“My flower is ephemeral,” the little prince said to himself, “and she has only four thorns to defend herself against the world. And I have left her on my planet, all alone!”
 That was his first moment of regret.))

Watak The Fox juga menarik untuk dikaji. Ia suatu allegory tentang seni hubungan manusia.

((What does that mean– ‘tame’?”

“It is an act too often neglected,” said the fox. It means to establish ties.”

“‘To establish ties’?”

“Just that,” said the fox. “To me, you are still nothing more than a little boy who is just like a hundred thousand other little boys. And I have no need of you. And you, on your part, have no need of me. To you, I am nothing more than a fox like a hundred thousand other foxes. But if you tame me, then we shall need each other. To me, you will be unique in all the world. To you, shall be unique in all the world…”

“I am beginning to understand,” said the little prince. “There is a flower… I think that she has tamed me…”))

((“One only understands the things that one tames,” said the fox.))

((“What must I do, to tame you?” asked the little prince.

“You must be very patient,” replied the fox. “First you will sit down at a little distance from me– like that– in the grass. I shall look at you out of the corner of my eye, and you will say nothing. Words are the source of misunderstandings. But you will sit a little closer to me, every day…”

The next day the little prince came back.
 “It would have been better to come back at the same hour,” said the fox.

“If, for example, you come at four o’clock in the afternoon, then at three o’clock I shall begin to be happy. I shall feel happier and happier as the hour advances. At four o’clock, I shall already be worrying and jumping about. I shall show you how happy I am! But if you come at just any time, I shall never know at what hour my heart is to be ready to greet you…))

((“Goodbye,” said the fox. “And now here is my secret, a very simple secret: It is only with the heart that one can see rightly; what is essential is invisible to the eye.”))

((One runs the risk of weeping
 a little, if one lets himself be tamed…))

Khulasohnya, tidak rugi untuk menghabiskan seharian menggeluti karya The Little Prince, ditemani secangkir Latte. Kemudian seharian yang lain membaca semula dengan fikiran dan sisi pandang baru. Seharian yang lain lagi merenung semula kehidupan dan hubungan bersama yang tersayang.

Seperti yang ditenuni Antoine dalam karyanya ini,

‘Sepayah mana pun suatu perhubungan, suatu masa akan menjadi mudah.

Berbekalkan ketulusan hati dan kesabaran,
 kita empati pada orang yang kita kasihkan.

Jika tak terdaya mengerti sepenuhnya juga,
 jadilah seikhlas The Little Prince
 yang menerima The Flower apa adanya.

‘Cinta sejati, selalu menemukan jalan’


Lagenda Seorang Raja Bertaring Dua: Ivan IV Vasilyevich

Bukanlah satu perkara yang menghairankan apabila seorang raja didapati zalim. Salah seorang daripada senarai panjang raja-raja di seluruh dunia adalah Ivan IV Vasilyevich, perintis kepada pengasasan Empayar Rusia. Mudah kata, Ivan IV merupakan raja yang sangat zalim. Tetapi kezaliman baginda bukannya satu nikmat, sebaliknya tindakbalas kepada penganiayaan, cinta dan kegilaan dilalui baginda.

Ivan dilahirkan pada ketika Moscow mengharungi zaman berseni dibawah penguasaan ayahandanya, Vasili III. Kelahiran baginda disambut hujan lebat yang dahsyat, serta satu tilikan daripada Kanat Kazan:

“Seorang raja dilahirkan dalam kalangan anda; baginda mempunyai dua gigi. Gigi yang pertama, baginda akan mengunyah kami. Gigi yang kedua pula, baginda akan mengunyah anda.”

Tetapi Ivan bukanlah anak kepada isteri pertama Vasili III. Ayahandanya terpaksa mencari isteri baru bernama Elena Glinskaya untuk menggantikan Solomonia Saburova yang tidak dapat memberikannya zuriat. Melalui Elena, Vasili III mendapat dua cahaya mata – Ivan sendiri, dan Yuri Vasilyevich. Tetapi, tidak lama kemudian, kedua-dua anak ini menjadi yatim apabila Vasili III mangkat akibat sepsis daripada jangkitan bisul pinggul kanannya.

Sebelum mangkat, Vasili III melantik Elena Glinskaya sebagai pemangku sehingga Ivan Vasilyevich mencapai usia. Tentunya baginda sangka tindakan ini terbaik demi kerajaannya. Tetapi apa yang baginda tidak sangka adalah kematian Elena lima tahun kemudian. Kajian keatas jenazah Elena mendapati cebisan-cebisan mercury, menandakan Elena diracunkan. Dalam yang bertanggungjawab dipercayai adalah Keluarga Diraja Shuysky.

Kemangkatan ibundanya membentuk kebencian dalam jiwa Ivan. Untuk beberapa tahun kemudian, kebencian ini mengeruh apabila penguasaan politik Rusia diagihkan antara golongan bangsawan yang menyanjung putera-putera diraja depan khalayak ramai, tetapi disebalik tatapan umum, mereka dianiayai sehingga dibiarkan lapar. Dendam Ivan dilepaskan keatas haiwan.

Tanpa raja, golongan keluarga Shuysky menguasai Rusia menerusi Putera Vasili “Nemoy” sebagai pemangku melalui perkahwinan bersama sepupu Ivan. Tetapi “Nemoy” kemudiannya mangkat, dan pemangkuan takhta diturunkan kepada seorang putera daripada Shuysky bernama Ivan Vasilievich (akan dinamakan Ivan Shuysky untuk memudahkan pemahaman). Ivan Shuysky pula membebaskan Putera Andrey Mikhailovich yang dituduh pengkhianat semasa pemerintahan Vasili III.

Ketika berusia 13 tahun, Ivan Vasilyevich bergaduh dengan Andrey Mikhailovich kerana meletakkan but kotornya diatas katil Ivan. Maka Ivan membalaskan perbuatan ini dengan cara yang tidak dijangka – memberkas Andrey, lalu memberikannya untuk dibaham anjing-anjing buruannya.

Andrey mangkat di situ juga.

Tiga tahun seterusnya, masih lagi berdendam dengan bangsawan, Ivan menaiki takhta, tetapi bukan sebagai Putera, tetapi Raja (Tsar) yang etimologinya berasal daripada darjat Rom “Caesar”.

Ivan Vasilyevich memandang dirinya sebagai “Caesar” Rusia. Dan sesungguhnya, baginda benar-benar mencipta sebuah legasi yang berhampiran dengan darjat tersebut.

Setahun kemudian, Tsar Ivan membuat keputusan untuk berkahwin. Baginda tidak memilih jalan tradisional iaitu raja-raja berkahwin dengan calon dari luar negara. Permaisurinya adalah anak tempatan Rusia daripada Keluarga Diraja Rendah Romanov, iaitu Anastasia Zakharyina Romanovna.

Cinta mereka berdua sememangnya warna-warni. Semasa perkahwinan mereka, penguasaan Ivan disinari cahaya yang dikenali sebagai “kepimpinan cemerlang”, yang membawa Rusia dari satu kejayaan ke satu kejayaan. Benarlah bahawa cinta mampu mengekang kegeraman. Api kemarahan Ivan IV ditenangkan dakapan Permaisuri Anastasia. Hasil daripada “kepimpinan cemerlang”, Rusia dibebaskan daripada masalah-masalah politik dan kewangan. Barisan bangsawan dibersihkan.

Dari segi hubungan luar negara, Tsar Ivan mewarisi konflik berpanjangan bersama Kanat Kazan. Dibawah Vasili III, Kazan sudahpun menyerahkan kedaulatan kepada Rusia, tetapi Khan pro-Moscow kemudiannya dibunuh kumpulan anti-Moscow. Dan bangsa Kazan melancarkan serangan demi serangan keatas Moscow, yang gagal sehingga menyokong arus pro-Rusia kembali.

Walaupun muda, Tsar Ivan tetap menyokong arus pro-Rusia ini, yang membawanya ke medan perang dengan 150,000 anggota tentera. Dan kejayaan Rusia mengingati semula tilikan Kazan:

Ketiadaan Kanat Kazan menjaminkan akses Tsar Ivan ke rantau Ural dan Siberia. Sebagai tanda kejayaan, Rusia mendirikan sebuah gereja di Moscow, yang pada hari ini bernama Gereja Pokrovsky (Gereja Saint Basil) di Dataran Merah, Moscow. Arkitek yang mendirikan gereja ini kemudian dibutakan matanya agar tidak dapat membuat apa-apa lagi binaan yang setaraf Gereja Saint Basil.

Pengekangan jiwa dendam Ivan IV akhirnya keluar juga. Permaisuri Anastasia mangkat, dan didapati dibunuh dengan racun seperi Elena Glinskaya. Perasaan paranoia mula menyelubungi Ivan IV. Jeneral Andrey Kurbsky yang benar-benar taat terpaksa mengkhianati Ivan demi Lithuania semasa Perang Livonia. Paranoia Ivan mengeruh sehingga tertubuhnya organisasi radikalisme bernama Oprichnina.

Operasi-operasi Oprichnina menggambarkan kezaliman Ivan – menzalimi rakyat dengan pembunuhan terbuka dan rampasan hartanah. Dan Ivan pula mula lihat musuh di merata-rata tempat, musuh yang sebenarnya imaginasi. Mimpi paling ngeri baginda berlaku apabila puteranya mati ditangannya.

Tsar Ivan telah membatalkan dua perkahwinan puteranya atas ketidaksuburan puteri-puteri tersebut, tetapi Puteri Yelena Sheremetva akhirnya hamil dengan anak kandung puteranya sendiri. Punca masalah bermula atas ralat dalam perancangan ketenteraan, yang Putera Ivan Ivanovich bergegas untuk meminta lebihan tentera agar pertempuran di Pskov dapat dimenangi.

Putera Ivan Ivanovich pula murka apabila ayahandanya menyerang Puteri Yelena hanya sebab pakaiannya. Hasil daripada serangan tersebut, kandungan Yelena tergugur. Semasa pertelingkahan ayah-anak berlaku, Tsar Ivan hilang sabar lalu menghentam kepala Ivan Ivanovich dengan cokmar besi.

Putera Ivan Ivanovich jatuh koma selama beberapa hari. Baginda tersedar seketika untuk memberi kata-kata terakhir, lalu mangkat jua pada 1581.

Kemangkatan ini memberi impak besar kepada Tsar Ivan. Baginda mula mencari pengampunan sebagai seorang biarawan, seolah-olah sedang bersedia untuk mangkat juga. Kesihatannya juga mula mengeruh, dan arthritis menamatkan riwayat 54 tahunnya pada 1584.

Rusia terjurumus dalam kancah krisis berpanjangan selepas kemangkatannya.


Ulasan The Patriots Mengenai Filem Avengers – Endgame: 8.5/10

Salah satu tips untuk menjadi pemain catur
yang baik adalah kebolehupayaan seseorang untuk melihat kesemua kemungkinan
yang bakal berlaku di atas papan catur. Kerana itulah catur merupakan suatu
permainan yang digilakan oleh mereka yang meminati permainan berbentuk stratergi,
dan kebanyakan pemain catur yang berjaya mempunyai kebolehan untuk melihat
banyak kebarangkalian yang bakal terjadi serentak, menyebabkan mereka terpaksa
mengambil tindakan paling baik (best possible move) dalam pertarungan mereka.

Hal yang sama juga terjadi sewaktu Dr.
Strange menyerahkan time stone kepada
Thanos dalam filem Infinity War.
Ramai yang bertanya “Kenapa?”, namun setelah melihat sekitar 14 juta
kebarangkalian pada masa hadapan, dia ternyata menyerahkan batu hijaunya itu,
dan mengatakan kepada Tony Stark bahawa ia terpaksa dilakukan, dan mereka kini
berada dalam Endgame.

Endgame dalam catur merujuk kepada fasa di
mana kedua-dua orang pemain sudah hampir kehabisan buah. Sewaktu dalam fasa
Endgame, apa yang pemain catur akan lakukan adalah cuba untuk menggerakkan
askar mereka untuk menaikkan taraf buah askar mereka ke tahap lebih tinggi.
Dalam fasa Endgame juga, pemain akan mula melakukan pengorbanan, mengorbankan
buah yang berpangkat besar, demi untuk mencapai matlamat asal dalam catur:
iaitu untuk melakukan check mate
terhadap Raja pihak lawan.

Kesedihan selepas Infinity War

Sewaktu Infinity
War, watak Thanos berjaya melenyapkan separuh makhluk dalam alam semesta
dengan bersumberkan 6 biji Infinity Stone,
ditambahkan dengan satu petikan jari.

Di satu sudut yang lain, Hawkeye dan
keluarganya sedang berkelah dan anak perempuan Hawkeye dilihat mempunyai
kelebihan yang sama seperti Hawkeye dalam sukan memanah. Sewaktu sedang
bergembira, seluruh ahlu keluarga Hawkeye tiba-tiba hilang dek penangan Thanos.
Hawkeye kehilangan seluruh ahli keluarganya hari itu.

Selepas Thanos
Snap berlaku, team Avengers kemudiannya menerima ahli baru, iaitu Captain
Marvel. Dengan bantuan Captain Marvel, mereka berjaya menyelamatkan Tony Stark
dan Nebula dari terus sesat di angkasaraya yang luas.

Mereka tidak berhenti di situ. Mereka
kemudiannya pergi mencari Thanos di sebuah planet lain, di mana Thanos dilihat sedang
menjadi petani yang berjaya. Thanos ditangkap oleh Avengers, namun Thanos
mengakui bahawa dia telah memusnahkan kesemua Infinity Stone tersebut selepas matlamat asalnya untuk menyaksikan
kemusnahan separuh galaksi ini berjaya. Thor, yang pada asalnya tidak berjaya
membunuh Thanos sewaktu perang di Wakanda, kali ini memenggal terus kepala
Thanos, tanpa banyak bicara.

Di satu sudut yang lain, sewaktu di dalam
filem Ant Man and The Wasp, Scott Lang tengah berada dalam alam kuantum
(Quantum Realm) bagi mencari sumber tenaga untuk diberikan kepada Ghost. Pym
dan anaknya yang ketika itu sedang mengawal mesin Quantum Realm juga terkesan
akibat petikan jari Thanos, dan mereka juga hilang menjadi debu. Hasilnya,
Scott Lang terperangkap di dalam Quantum Realm, sehinggalah seekor tikus secara
tidak sengaja membebaskan beliau dari Quantum Realm, 5 tahun selepas Thanos Snap berlaku.

Menyedari bahawa 5 tahun telah berlalu dan
dunia yang dia diami kelihatan suram dan tidak ramai orang, Scott pergi mencari
maklumat, sebelum menyedari bahawa berlakunya kematian beramai-ramai sewaktu
dia melawat satu Memorial Park.
Disebabkan dia mempunyai anak perempuan, anak perempuannya adalah nama pertama
yang dia cari, sebelum dia terjumpa dengan namanya sendiri yang diisytihar mati
akibat Thanos Snap.

Dia segera bergerak ke rumah bekas
isterinya, dan di sana, dia dapati bahawa anaknya masih hidup, dan kini,
telahpun menjadi remaja.

Scott kemudiannya pergi ke markas Avengers,
di mana pasukan Avengers yang kini diketuai oleh Black Widow masih lagi dalam
kesedihan akibat kekalahan mereka terhadap Thanos. Scott kemudian berjumpa
Natasha dan Captain America, di mana dia menerangkan bahawa mereka boleh
menukarkan semula apa yang telah terjadi dengan melakukan pengembaraan masa. Masa,
menurut Scott, adalah lain di Quantum Realm kalau dibandingkan dengan masa di
dunia. 5 tahun di dunia nyata terasa seperti 5 jam sahaja di sana. Mereka
bertiga kemudian meminta pandangan dua orang ahli Avengers paling pintar, Tony
Stark dan Bruce Banner.

Sewaktu di rumah Tony, idea mereka ditolak
mentah-mentah oleh Tony, mungkin kerana Tony faham risiko yang akan terjadi
apabila pengembaraan masa berlaku. Risikonya adalah: anak perempuannya mungkin
tidak akan lahir sekiranya mereka tersilap langkah.

Perkara ini dikenali sebagai Grandfather Paradox, dan ia merupakan satu bentuk causal loop yang tidak diketahui bagaimana pengakhirannya. Kitarannya sebegini: katakan kau pergi ke masa lampau. Sewaktu berada di masa lampau, kau tidak sengaja membunuh atuk kau, menyebabkan mak atau ayah kau tidak lahir.

Akibat daripada mak atau ayah kau tidak lahir, kau juga sepatutnya tidak lahir. Maka, apabila kau tidak lahir, kau tidak akan mampu pergi ke masa lampau untuk menyebabkan kematian kepada datuk kau in the first place. Sebab kau tidak mampu membunuh atuk kau, maka atuk kau akan hidup, dan mak atau ayah kau akan hidup, dan kau pun akan hidup juga.

Nampak rumit kan?

Ia dipanggil sebagai closed timeline curve.

Tony Stark sedar bahawa untuk pengembaraan
masa terjadi tanpa menjejaskan masa sekarang, dia perlu mencari satu model closed timeline curve mampu terjadi.
Sebab itu, sewaktu dia membuat model dengan dibantu oleh Friday, dia mencuba
model yang dipanggil sebagai Mobius
Strip.

Secara topologinya, Mobius Strip adalah objek yang unik. Kita boleh conteng pensil di
satu bahagian Mobius Strip, dan sekiranya kita terus menconteng di sepanjang
Mobius Strip tersebut, kita akan kembali ke tempat asal kita bermula.

It is
a loop, at which you can come back to where you have started.

Sewaktu perbincangan dengan Banner pula,
Captain America, Natasha dan Scott terkejut apabila mendapat tahu bahawa Banner
telah berjaya berdamai dengan Hulk yang berada dalam badannya. “Sebelum ini,
aku menganggap bahawa Hulk merupakan penyakit, dan aku cuba mencari penawar.
Sekarang tak lagi.” kata Professor Hulk.

Professor Hulk, Captain America, Natasha
dan Scott kemudian mula melakukan pandu uji untuk melihat keberkesanan
pengembaraan masa dalam Quantum Realm, namun mereka tidak berapa berjaya.
Selepas menyedari mereka tidak mampu meneruskan projek tersebut tanpa bantuan
Tony, Stark datang menghulur bantuan dengan alatan baru yang membolehkan mereka
melakukan pengembaraan masa dengan jayanya.

Pengembaraan masa versi Marvel.

Terdapat tiga keadaan di mana kita tidak
tahu bagaimana masa berfungsi.

Keadaan pertama adalah apabila kita
bergerak amat laju, menghampiri kelajuan cahaya. Apabila bergerak amat laju,
objek di sekeliling kita akan menjadi amat perlahan, dan Einstein telah
meletakkan limit kelajuan iaitu pada halaju cahaya; apa-apa yang melebihi
kelajuan cahaya, kita takkan mampu cerap. Maka benda ini digunapakai dalam
konsep pengembaraan masa The Flash The Flashpoint Paradox.

Keadaan kedua adalah ketika graviti tinggi.
Orang yang berada dalam medan graviti tinggi akan merasa masa yang berlainan
dengan orang yang berada dalam medan graviti rendah. Perkara ini digunapakai
oleh Christopher Nolan dalam Interstellar, di mana Cooper bermula dengan
anaknya masih kecil, namun selepas pengembaraan angkasanya berakhir, anak
Cooper telah menjadi lebih tua dari dirinya sendiri.

Keadaan ketiga di mana kita tidak tahu
bagaimana masa berfungsi adalah dalam skala Quantum. Beberapa kajian saintifik
yang dilakukan telah mengesahkan bahawa masa telah dapat dibalikkan pada skala
Quantum, namun kajian itu mungkin boleh dijelaskan dengan lebih lanjut pada
masa akan datang.

Endgame ternyata menggunapakai keadaan yang
ketiga. Kesemua ahli Avengers yang berbaki berkumpul di markas Avengers untuk
mencuri batu-batu Infiniti sebelum batu tersebut dikumpulkan oleh Thanos. Scott
Lang memanggil ini sebagai Time Heist.

Mereka pergi ke beberapa lokasi berbeza
dalam lipatan sejarah di mana batu tersebut masih wujud, dan kemudian
“meminjamnya” untuk menghidupkan kembali orang yang telah mati, dan memulangkan
semula selepas semua perkara selesai.

Ant Man, Iron Man dan Captain America pergi
ke zaman Avengers sedang bertarung dengan Loki di New York (Filem Avengers
pertama) untuk mendapatkan Teserract dan Loki Scepter (Space Stone dan Mind Stone). Hulk,
pada masa yang sama, pergi bertemu The Ancient One untuk meminjam Time Stone.

War Machine dan Nebula pergi ke planet di
mana Quill pertama kali menjumpai Power
Stone dalam filem Guardian of Galaxy pertama, manakala Thor dan Rocket pergi ke Asgard untuk mencari Reality Stone dari filem Thor Dark
World. Akhir sekali, Hawkeye dan Black Widow pergi ke planet yang menyimpan Soul Stone sepertimana dalam filem
Infinity War.

Endgame pemula Marvel Cinematic
Multiverse?

Pada hujung tahun lepas, Marvel telah
berjaya mendapat hakcipta kepada beberapa karya komik mereka seperti X Men dan
Fantastic Four. Jadi, mungkinkah dengan pengenalan terhadap konsep pengembaraan
masa ini akan menyebabkan berkembangnya Marvel Cinematic Universe kepada Marvel
Cinematic Multiverse?

Ayuh fahami logik penulis.

Menurut Professor Hulk, konsep pengembaraan
masa yang berlaku dalam MCU adalah: apabila kita kembali ke masa lampau, masa
lampau kita akan menjadi masa sekarang, dan masa sekarang kita tadi akan
menjadi masa lampau.

Agak rumit sebenarnya ayat itu. Namun dalam
filem Doctor Strange, Wong dan Mordo telah mengingatkan bahawa mengacau masa
akan mengakibatkan timbulnya branch,
atau timeline baru.

Pengenalan konsep timeline (diambil dari
konsep pengembaraan masa The Flash) harapnya dapat membantu.

Dalam filem Endgame, sewaktu mereka kembali
ke masa lampau, terdapat beberapa ketika di mana mereka mengganggu timeline
bagi perjalanan Infinity Saga yang asal.

Peperangan pada babak akhir sewaktu kesemua
ahli Avengers berkumpul melawan Thanos dari masa silam itu amat epik. Ia
mengimbau kenangan filem Lord of The Ring waktu angkatan tentera Wraith datang.
Meremang bulu roma. Ditambah pula sewaktu Captain America menjerit “Avengers,
assemble”. Kami bertepuk tangan di dalam panggung wayang.

Kematian Thanos adalah suatu kematian yang
telah diagak. Namun kematian Natasha demi mendapatkan Soul Stone, dan kematian
Tony Stark sewaktu menggunakan Infinity
Stone bagi menghapuskan angkatan tentera Thanos, bagi aku, cukup tragis.
Benar kata orang, Robert Downey Jr adalah wajah Iron Man, dan memberi beliau
satu exit yang amat bermakna bagi
peminat adalah satu pengalaman yang tak dapat dilupakan. Terdengar esak
tangisan usai babak Avengers meratapi pemergian Tony.

Jadi apa selepas Endgame? Jujurnya, Doctor
Strange dilihat akan memainkan peranan besar bagi membetulkan timeline yang
terjejas akibat kesemua time travel yang berlaku. Mungkin selepas ini, akan ada
timeline yang “bertemu” dengan timeline dari filem X Men? Kita tak tahu lagi.

Dan bagi watak-watak baru Marvel seperti
Spiderman, Captain Marvel dan Black Panther, mereka ada legasi besar yang perlu
mereka teruskan.

8.5 bintang daripada saya.


Kemajuan Dan Keamanan Scotland Menghalang Penαklukan Rom

Bukti arkeologi terbaharu menunjukkan bahawa tembok Rom atau tembok Hadrian di United Kingdom adalah kesan perbezaan budaya yang berkembang pada dua wilayah Britain, yang kemudiannya mewujudkan provinsi Scotland dan England hari ini.

Sejak pencerobohan Rom ke atas Britain pada abad pertama sehingga bermulanya stereotaip baharu yang mensabitkan budaya Scottish dengan budaya barbarik adalah satu perbuatan bagi merendahkan taraf mereka.

Walau bagaimanapun, penemuan arkeologi membuktikan peradaban mereka semasa zaman besi secara relatifnya lebih maju berbanding kebanyakan budaya zaman besi di Eropah.

Kajian baharu menemui beberapa kesan penempatan purba di Utara England yang bersempadan dengan wilayah Scotland.

Budaya prasejarah Scotland lebih harmoni tanpa pep3rangan antara suku atau kekacauan-sosial berbanding wilayah jirannya lebih banyak terlibat dengan dua masalah tersebut.

Masalah-masalah yang sukar dibendung dan distabilkan kembali dalam tempoh terdekat memudahkan penaklukan Rom ke atas wilayah purba England dan Perancis.

Kesan daripada ini menjadikan Scotland bebas dari pengaruh dan kekuasaan Rom.

Tembok Rom-Hadrian

Tembok Hadrian atau ‘Vallum Hadriani’ ialah kubu pertahanan yang memisahkan wilayah kekuasaan Rom di Britannia kepada dua bahagian. Sempadan wilayah Scotland di Selatan dan Utara England.

Tembok Rom pertama dibina pada 122M semasa zaman Maharaja Hadrian, tembok Hadrian dibina sepanjang 73 batu (117.5 kilometer) merentasi kawasan yang kini dikenali sebagai Utara England.

Struktur runtuhan tembok bersejarah ini telah diiktiraf sebagai Tapak Warisan Dunia UNESCO pada tahun 1987.

Namun secara tradisi, ahli arkeologi dan ahli sejarah menganggap orang Rom sebagai orang pertama yang membahagikan wilayah-wilayah Britain kuno.

Tembok Hadrian bukan sahaja dibina untuk menandakan jurang perbezaan hegemoni antara dua penguasa, namun menjadi tanda kepada perbezaan budaya.

Perubahan Demografi Sosial

Profesor Ronan Toolis dari GUARD Archaeology menerbitkan kajian baharu bertajuk ‘Mengalih perspektif pada 1 millennia Scotland,’ dalam Prosiding Persatuan Antiquaries Scotland. Pengkaji mengenal pasti ‘perbezaan budaya’ antara Utara dan Selatan Britain dalam prasejarah yang wujud lama sebelum orang Rom tiba. Tambahan pula, perbezaan ini semakin bertambah dan masih wujud selepas zaman pertengahan.

Antara abad ke-4-2 SM, ‘drystone’ purba termasuk Brochs, Duns, Crannogs dan Souterrains telah dibina di sepanjang Utara Scotland hingga ke Utara England.

Perbezaan budaya yang hebat di kalangan mereka yang tinggal di Utara dan Selatan zon ‘Tweed-Solway’ telah lama berlaku sebelum penakluk Rom membahagikan wilayah itu dengan tembok mereka.

Empayar Rom-Hadrian Vs Zaman Besi Scotland

Setelah memusnahkan pasukan pejuang di Achaea (Greece), Judea (Timur Tengah) dan wilayah pantai Afrika Utara, orang Rom turut membantai Hispania (Sepanyol) Gallia (Perancis) dan kemudian membentuk wilayah Rom di Britain selepas menakluki England dan Wales.

Orang Rom mengalahkan semua kerajaan ini kerana sistem puak mereka yang lemah dan tidak teratur, terutamanya di England, tetapi kajian baru menunjukkan kegagalan orang Rom untuk mengambil Scotland mungkin lebih berkaitan dengan ‘sifat masyarakat Zaman Besi di Scotland’.

Semangat Suku Kaum Menjadi Benteng Kekuatan Masyarakat Scotland

Apakah ‘rahsia’ kekuatan orang Scottish sehingga tidak terjajah dengan Empayar Rom? Jawapannya adalah semangat suku kaum!

Walaupun budaya masyarakat Utara berbeza berbanding budaya di Selatan Britain. tetapi apa yang jelas kelihatan sekurang-kurangnya sejak abad ke-2 adalah semangat suku kaum yang kuat yang masih wujud dalam darah kebanyakan orang Scotland hari ini.